Syed Saddiq mohon kes dipindah ke Mahkamah Tinggi
Oleh NUZULSHAM SHAMSUDDIN

23 Ogos 2021, 9:21 pm
KUALA LUMPUR  –  Ahli Parlimen Muar, Syed Saddiq Syed Abdul Rahman memohon supaya kes pecah amanah berjumlah RM1 juta, menyalahgunakan wang sumbangan untuk kempen Pilihan Raya Umum ke-14 (PRU14) dan pengubahan wang haram yang dihadapinya dibicarakan di Mahkamah Tinggi di sini.
Peguam Haijan Omar yang mewakili Syed Saddiq ketika dihubungi media berkata, kes itu perlu dipindahkan ke Mahkamah Tinggi atas alasan terdapat kesulitan isu-isu perlembagaan yang akan timbul yang lebih sesuai dibicarakan di Mahkamah Tinggi.
Beliau berkata, mahkamah kemudian menetapkan pengurusan kes itu di hadapan Timbalan Pendaftar Mahkamah Tinggi Catherine Nicholas pada Rabu ini.
Berdasarkan notis permohonan yang difailkan di Mahkamah Tinggi di sini pada 19 Ogos lalu menerusi Tetuan Haijan Omar & Co, Syed Saddiq selaku pemohon turut memohon agar semua prosiding kes itu di Mahkamah Sesyen ditangguhkan sementara menunggu keputusan permohonan tersebut.
Pada 22 Julai lalu Syed Saddiq mengaku tidak bersalah atas dua pertuduhan iaitu pecah amanah dan menyalahgunakan harta di Mahkamah Sesyen di sini.
Mengikut pertuduhan pertama, Syed Saddiq didakwa sebagai Ketua Angkatan Bersatu Anak Muda (ARMADA) Parti Pribumi Bersatu Malaysia (Bersatu), yang telah diamanahkan penguasaan ke atas dana ARMADA, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020 mengikut Seksyen 405 Kanun Keseksaan yang boleh dihukum di bawah Seksyen 406 kanun sama.
Hukuman bagi seksyen itu memperuntukkan penjara maksimum 10 tahun dengan sebatan serta boleh dikenakan denda, jika sabit kesalahan.
Pertuduhan kedua, Syed Saddiq didakwa menyalahgunakan harta iaitu wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.
Perbuatan itu didakwa dilakukan di Maybank Islamic Berhad, Taman Pandan Jaya di sini antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara sehingga lima tahun dengan sebatan dan boleh dikenakan denda, jika sabit kesalahan.
Pada 5 Ogos lalu, Syed Saddiq yang juga  bekas Menteri Belia dan Sukan mengaku tidak bersalah di Mahkamah Sesyen Johor Bahru atas dua pertuduhan pengubahan wang haram berjumlah RM100,000, tiga tahun lepas.
Bagaimanapun, mahkamah membenarkan permohonan pihak pendakwaan untuk memindahkan kes itu ke Mahkamah Sesyen Kuala Lumpur. – K! ONLINE


Anggota tentera wajib terima vaksin
Oleh MOHD RIDZAUDDIN ROSLAN

23 Ogos 2021, 8:48 pm
PETALING JAYA- Mana-mana anggota tentera yang ingkar atau enggan untuk menerima vaksin Covid-19 boleh menyebabkan mereka dikenakan tindakan tatatertib berikutan melanggar perintah tetap.
Tentera Darat Malaysia (TDM) dalam satu kenyataan berkata, sebagai anggota tentera, pengambilan vaksin adalah diwajibkan terutamanya sebelum melaksanakan sesuatu penugasan.
“Bagaimanapun, suntikan itu dikecualikan kepada mereka yang tergolong di dalam kumpulan yang tidak layak untuk menerima vaksin.
“Tindakan seseorang anggota tentera yang ingkar atau enggan untuk menerima vaksin boleh menyebabkan mereka dikenakan tindakan tatatertib kerana ingkar perintah atau melanggar perintah tetap,” katanya hari ini.
TDM berkata demikian sebagai mengulas laporan diterbitkan di salah sebuah media bertajuk ‘Sarjan
tentera dipecat kerana tolak vaksin Covid-19, hilang pencen’melibatkan Sarjan Wan Ramly Wan Seman.
Menurutnya, pengambilan vaksin di dalam kalangan anggota TDM diwajibkan atas dasar anggota hidup secara berkelompok.

“Selain itu, peranan dan tanggungjawab TDM kini sebagai petugas barisan hadapan dalam melaksanakan penugasan mahupun latihan turut berdepan ancaman Covid-19.
“Sehubungan itu, adalah wajar untuk kesemua anggota TDM mengambil vaksin bagi mengekang penularan yang bukan sahaja akan berlaku dalam kalangan anggota tetapi menjangkiti keluarga,” tegasnya. – K! ONLINE


Lelaki terjatuh dalam Sungai Kerian
Oleh WAT KAMAL ABAS

23 Ogos 2021, 11:10 pm
PARIT BUNTAR – Seorang lelaki dipercayai terjatuh dari jambatan Sungai Kerian di Jalan Abdul Raof dekat sini hari ini.
Jurucakap Bilik Gerakan Jabatan Bomba dan Penyelamat negeri Perak berkata, pihaknya menerima panggilan kecemasan kira-kira pukul 6.49 petang dan usaha mencari dan menyelamat mangsa berusia 43 tahun itu sedang dilakukan
“Pencarian mangsa pada malam ini mengunakan kaedah pencarian pada permukaan sungai di lokasi kejadian mengunakan bot,” kata jurucakap tersebut
Operasi turut dibantu oleh anggota dari Balai Bomba dan Penyelamat (BBP) Kuala Kurau, BBP Bagan Serai, BBP Nibong Tebal dan sukarelawan bomba Parit Buntar. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);


Wanita Afghanistan bersalin dalam pesawat kargo AS
Oleh KOSMO!

23 Ogos 2021, 9:00 pm
KABUL – Seorang pelarian Afghanistan yang melarikan diri daripada pemerintahan Taliban  selamat melahirkan seorang bayi perempuan di dalam ruang  kargo sebuah pesawat milik Tentera Udara Amerika Syarikat (AS), lapor akhbar The Sun semalam.
Tentera Udara AS berkata, wanita itu bersalin dan mula mengalami komplikasi semasa berada di dalam pesawat itu Sabtu lalu. Pesawat itu berlepas  dari sebuah pangkalan di rantau Asia Barat.
“Juterbang  penerbangan itu memutuskan untuk menurunkan altitud bagi meningkatkan tekanan udara di dalam pesawat untuk membantu menstabilkan dan menyelamatkan nyawa wanita itu,” demikian ciapan ditulis Komando Mobiliti Udara AS di laman Twitter.
Selepas mendarat di pangkalan Ramstein, unit perubatan tentera AS membantu wanita tersebut melahirkan bayinya di dalam pesawat jenis  C-17 itu.
Tentera Udara AS memaklumkan bahawa ibu itu dipindahkan ke kemudahan perubatan berekatan dan kedua-duanya berada dalam keadaan baik.
Seminggu selepas Taliban merampas kuasa di Afghanistan, tentera AS terus berusaha untuk menyelamatkan seramai mungkin warga Afghanistan yang mahu melarikan diri daripada kumpulan itu.

Kerajaan AS berkata, seramai 17,000 orang telah dipindahkan oleh AS termasuk 2,500 warganegaranya. -Agensi


Jokowi ucap tahniah kepada Ismail Sabri
Oleh MOHD RASDAN AHMAD

23 Ogos 2021, 11:02 pm
PETALING JAYA – Presiden Indonesia, Joko Widodo menyampaikan ucapan tahniah kepada Datuk Seri Ismail Sabri Yaakob di atas perlantikannya sebagai Perdana Menteri baharu.
Ismail Sabri melalui kenyataan di Facebooknya berkata, beliau menerima ucapan tahniah dari Presiden Indonesia itu setelah dihubungi melalui telefon petang tadi.
“Petang tadi saya menerima ucapan tahniah daripada Presiden Indonesia Joko Widodo (Jokowi).
“Dalam perbualan kami, Jokowi mendoakan agar hubungan Malaysia dan Indonesia terus kukuh,” jelasnya.
Tambah Ismail Sabri, beliau juga menyampaikan hasrat untuk melihat hubungan rakyat antara dua negara terus akrab dan harmoni.
“Jokowi dan saya juga turut menyatakan komitmen untuk meningkatkan kerjasama dalam sektor ekonomi.

” Sebelum mengakhiri perbualan, saya turut mendoakan agar Presiden Jokowi dan keluarga serta seluruh rakyat Indonesia sentiasa di dalam perlindungan Allah SWT,” ujarnya. – K! ONLINE.


Pak cik jual kucing tepi jalan RM800 kena kecam
Oleh SITI AMINAH MOHD YUSOF

23 Ogos 2021, 11:25 pm
PETALING JAYA –  Seorang lelaki yang juga merupakan peniaga makanan mendapat kecaman ramai apabila didakwa menjual kucingnya dalam keadaan haiwan itu seperti diabaikan pada harga RM800 di tepi jalan Bandar Sri Permaisuri, Cheras baru-baru ini.
Beberapa ahli kumpulan Facebook Kucing Hilang Jumpa Malaysia antara yang terawal membangkitkan isu tersebut dan menggesa orang ramai supaya tidak membeli kucing berkenaan.
“Kucing ini jangan beli. Kalau boleh buat laporan dan selamatkan ia. Sebab ramai kata orang itu banyak kali ulang kucing lain-lain,” komen Maman Razo.
Tangkap layar beberapa individu yang menyifatkan kucing itu tidak dilayan dengan baik oleh tuannya.
“Kalau kita beli ibarat kita galakkan perdagangan kucing oleh pakcik ini. Kucing pak cik ini nampak terseksa,” kata Myojinie Freedie.
“Kita rasa kasihan dan terus rasa hendak beli tetapi bila periksa ini bukan pertama kali dia jual begitu. Sudah bertahun. Jadi kepada sesiapa yang murah hati mahu beli pada harga diminta saya minta fikir masak-masak,” ujar Nur Izasyafira.
“Saya ada WhatsApp pak cik itu siang tadi dia mahu jual seekor sahaja pada harga RM800. Sebentar tadi pak cik itu hantar mesej beritahu sudah ada orang beli kucing tu,” komen Ash Yusof.

Persatuan Haiwan Malaysia dalam respons berhubung perkara itu berkata, perbuatan menjual kucing tanpa menitikberatkan kebajikan haiwan berkenaan merupakan satu kesalahan.
“Aktiviti jualan tidak dibenarkan jika keadaan kucing itu menunjukkan ia tidak sihat, tidak ‘fit’ untuk jualan seperti, tidak bersih, berpenyakit kulit dan kotor.
“Tidak dibenarkan juga menjual kucing dalam keadaan terdedah bahaya cuaca panas dan hujan atau terdedah serta terbuka sehingga boleh berlaku kemalangan,” katanya hari ini. – K! ONLINE


Pemandu Proton Preve serah diri
Oleh SHAMSUL KAMAL AMARUDIN

23 Ogos 2021, 9:32 pm
LUMUT – Pemandu Proton Preve yang terlibat dalam kemalangan menyebabkan tiga maut di Sitiawan kelmarin menyerah diri di Ibu Pejabat Polis Daerah (IPD) Manjung petang tadi.
Ketua Polis Daerah Manjung, Asisten Komisioner Nor Omar Sappi berkata, lelaki berusia 38 tahun itu hadir di Bahagian Siasatan dan Penguatkuasaan Trafik IPD Manjung pada pukul 2.50 petang dan dia turut didapati positif dadah jenis methampetamine.
“Kita akan mendapatkan perintah tahanan reman esok bagi membolehkan lelaki itu disiasat mengikut Seksyen 15(1)(a) Akta Dadah Berbahaya 1952 dan Seksyen 41(1) Akta Pengangkutan Jalan 1987 berkaitan dengan kemalangan tersebut,” ujarnya di sini.
Dalam kejadian di Kilometer 4 Jalan Sitiawan – Kampung Acheh kira-kira pukul 5.30 petang kelmarin, sebuah kereta Proton Preve dinaiki tiga orang dari Lekir menghala ke Kampung Acheh terbabas ke laluan bertentangan sebelum merempuh enam motosikal ditunggang dan dibonceng pekerja kilang Sapura Energy dari arah Kampung Acheh menuju ke Sitiawan.
Tiga daripada mangsa yang menaiki motosikal maut di tempat kejadian, tiga orang lagi dirawat di Hospital Seri Manjung, seorang dirawat di Hospital Pantai Manjung manakala seorang lagi yang cedera dibenarkan keluar hospital. – K! ONLINE


Kegilaan ‘luncur’ lif di Britain
Oleh KOSMO!

23 Ogos 2021, 9:30 pm
LONDON – Satu trend baharu dalam kalangan remaja di Britain diselar kerana membahayakan nyawa dengan cara duduk di atas bumbung lif yang sedang bergerak laju, lapor akhbar Daily Star semalam.
Menerusi beberapa video yang dikongsikan di media sosial, trend tersebut turut dilakukan oleh kanak-kanak berumur 10 tahun yang memasuki bahagian dalam laluan lif menggunakan kunci yang dijual di eBay pada harga semurah £3 (RM17).
“Hari ini kita akan bercakap mengenai kunci berbentuk segi tiga yang baru dibeli oleh saya.
“Ia digunakan untuk meluncur lif. Saya harap anda suka meluncur ke atas kerana ia akan menjadi hiburan baharu kita,” kata seorang kanak-kanak dalam satu video yang dimuat naik.
Trend tersebut menjadi perhatian banyak pihak termasuk bomba yang menyifatkan tindakan itu sebagai ‘bodoh’.
Seorang anggota bomba dari Suruhanjaya Ketua Bomba Kebangsaan, Mark Hardingham berkata, kegilaan itu boleh membahayakan nyawa kanak-kanak tersebut dan menyebabkan kecederaan parah.

“Ia juga boleh menghalang tugas anggota bomba dan perkhidmatan kecemasan lain sekiranya berlaku kecemasan,” katanya. – Agensi


Sidang DUN Johor ditangguh lagi
Oleh MOHD SHARKAWI LONDING

23 Ogos 2021, 10:01 pm
JOHOR BAHRU – Persidangan Keempat Dewan Undangan Negeri (DUN) Johor yang Ke-14 di Kota Iskandar dekat sini sekali lagi ditangguh ekoran terdapat kes Covid-19 di dewan berkenaan.
Sidang yang berbaki dua hari iaitu pada esok dan Rabu kini ditangguhkan kepada 6 dan 7 September ini bermula pukul 9.30 pagi.
Speaker DUN, Suhaizan Kaiat berkata, penangguhan tersebut dibuat di bawah Peraturan Tetap Bilangan 7(3) Peraturan-Peraturan dan Perintah-Perintah Tetap Negeri Johor.
“Berdasarkan penilaian risiko yang telah dilakukan, Jabatan Kesihatan Negeri Johor mengesyorkan sidang ditangguhkan susulan perkembangan terbaru penularan Covid-19 semasa sesi sidang berlangsung.
“Semua ahli dewan sudah dimaklumkan mengenai penangguhan tersebut kerana kita tidak mahu mengambil apa-apa risiko,” katanya ketika dihubungi, sebentar tadi.
Semalam, empat Ahli Dewan Undangan Negeri (ADUN) tidak dibenarkan mengikuti sesi persidangan berikutan keadaan kesihatan dan salah seorang daripada mereka disahkan positif.

Bagaimanapun, difahamkan jangkitan terbaru ini tidak melibatkan ADUN, sebaliknya petugas di dewan berkenaan.
Sementara itu, ADUN Sri Medan, Datuk Zulkurnain Kamisan ketika dihubungi turut memaklumkan penangguhan tersebut selepas menerima maklumat daripada pengurusan dewan.
Pada 12 Ogos lalu, Sultan Johor, Sultan Ibrahim Sultan Iskandar pada sesi pembukaan bertitah agar sidang DUN ditangguhkan sekiranya terdapat ancaman risiko.
Baginda turut bimbang dengan keadaan semasa, tambahan pula terdapat varian Covid-19 baharu yang lebih mudah berjangkit dan cepat merebak sehingga meragut nyawa pesakit. – K! ONLINE


Tujuh pelanggan pusat hiburan dikompaun RM35,000
Oleh NOR AZIHAN MD. GHAZALI

23 Ogos 2021, 9:46 pm
PETALING JAYA – Tujuh pelanggan dikenakan kompaun RM35,000 kerana melanggar prosedur operasi standard (SOP) Perintah Kawalan Pergerakan (PKP) dengan berhibur di sebuah pusat hiburan di Sungai Way, dekat sini semalam.
Menerusi serbuan pukul 3 petang itu, individu yang terdiri daripada enam lelaki dan seorang wanita tempatan berumur lingkungan 20 hingga 50 tahun itu ditahan oleh Bahagian Siasatan Jenayah Narkotik (BSJN) daerah.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, mereka telah dikompaun RM5,000 setiap seorang mengikut peraturan 17 (1) PPPPB (No. 3) 2021 kerana mengunjungi pusat hiburan.
“Menerusi ujian saringan air kencing yang dilakukan, kita dapati dua daripada pelanggan yang berumur 22 dan 25 tahun positif dadah jenis Methamphetamine dan Ketamin.
“Kedua-duanya telah ditahan reman selama tiga hari bermula semalam di bawah Seksyen 15 (1)(a) Akta Dadah Berbahaya 1952,” ujarnya dalam kenyataan hari ini.
Menurutnya, seorang wanita berusia 40 tahun yang merupakan pengurus pusat hiburan turut dikompaun RM25,000 kerana melanggar SOP di bawah Peraturan 17 (2) PPPPB (No. 3) 2021 kerana telah beroperasi dalam tempoh Pelan Pemulihan Negara (PPN) Fasa 1.

“Pengurus itu juga gagal mengemukakan lesen perniagaan minuman keras bagi tahun 2021 menyebabkan sembilan botol minuman keras pelbagai jenama dirampas.
“Tiga Pekerja warga asing juga ditahan di bawah Seksyen 39 (b) Akta Imigresen 1959/63,” ujarnya. – K! ONLINE


‘Sandwich bakon paling sedih’ berharga RM27
Oleh KOSMO!

23 Ogos 2021, 8:30 pm
DUBLIN – Seorang wanita yang pergi melancong mendedahkan hidangan digelar ‘sandwic bakon paling sedih di dunia’ yang disajikan ketika dia menaiki penerbangan Ryanair dan berharga £4.70  (RM27), lapor akhbar The Sun kelmarin.
Liz Nugent yang merupakan seorang penulis novel kelahiran Dublin memuat naik foto sandwic tersebut yang dipesan rakannya dalam sebuah pesawat Jumaat lalu.
“Rakan saya, Aimee membayar £4.70 untuk sandwich bakon ini. Saya sedang menilai adakah ia layak digelar sandwic,” demikian ciapan ditulis Nugent pada foto sandwic tersebut yang dimuat naik.
Dia juga turut bergurau dengan mengatakan menikmati sandwic dengan hanya dua keping bacon bersaiz kecil itu merupakan satu ‘pengalaman kulinari’.
Foto tersebut mendapat perhatian netizen yang kemudiannya meninggalkan pelbagai komen.
“Sandwic bakon yang paling menyedihkan di dunia,” demikian tulis seorang netizen.

“Sandwic ini kelihatan seperti sedang disediakan oleh seseorang yang berasa jengkel,” tulis seorang lagi netizen.
Aimee tetap makan sandwic tersebut dan turut memuji perkhidmatan yang diterima daripada kru penerbangan pesawat itu.
“Penerbangan tersebut indah dan kru penerbangan semuanya memberikan perkhidmatan bermutu. Saya cuma fikir sandwic tersebut agak mahal, namun tetap memakannya.
“Saya juga tidak fikir orang akan menempah tiket penerbangan kerana kualiti sandwic yang disaji,” katanya. -Agensi


Kebas seluar dalam janda kerana cinta ditolak
Oleh KOSMO!

23 Ogos 2021, 7:00 pm
JAKARTA – Gara-gara cinta tidak dibalas oleh seorang janda, seorang lelaki bertindak mencuri seluar dalam wanita itu dan menulis perkataan-perkataan tidak senonoh, lapor laman berita Suara.com, kelmarin.
Kejadian di Kampung Kubangjaya dalam wilayah Jawa Barat itu berlaku pada Jumaat lalu. Lelaki tersebut dikatakan patah hati kerana cintanya bertepuk sebelah tangan.
Menurut seorang pemimpin setempat bernama Sukandar, lelaki itu mencuri seluar dalam wanita berkenaan yang sedang dijemur di hadapan rumah mangsa .
“Dia mungkin berasa sedih kerana wanita itu tidak menyukainya, lantas nekad mencuri dan menulis perkataan-perkataan tidak senonoh pada seluar dalam yang dicuri itu.
“Wanita itu kemudiannya menjerit dengan menyebut perkataan ‘pencuri’.
“Lelaki itu juga hampir dipukul oleh penduduk setempat,” kata Sukandar.

Suspek pada awalnya cuba melarikan diri, namun ditangkap oleh penduduk yang terdengar jeritan wanita berkenaan.
Mereka kemudiannya melaporkan kejadian itu kepada balai polis berdekatan dan butiran lanjut mengenainya tidak dinyatakan. – Agensi


Felda Kota Gelanggi 2 di Pahang kena PKPD
Oleh AMREE AHMAD

23 Ogos 2021, 8:22 pm
PUTRAJAYA – Satu lagi skim tanah rancangan persekutuan di Pahang iaitu Felda Kota Gelanggi 2, dalam Mukim Pulau Tawar, Daerah Jerantut bakal dikenakan Perintah Kawalan Pergerakan Diperketatkan (PKPD) bermula Rabu ini.
Ia susulan lima individu warga tempatan di kawasan berkenaan semalam disahkan positif Covid-19 hasil saringan kontak rapat di lokaliti yang dibuka pada tahun 1977 mengandungi seramai 431 peneroka serta berjiran dengan Felda Kota Gelanggi 1, 3, 4, 5 dan 6 selain Felda Jengka 8, 9 dan 24.
Ketua Pengarah Majlis Keselamatan Negara (MKN), Datuk Rodzi Md. Saad berkata, selebihnya melibatkan 24 lokaliti lagi di Sabah, antaranya Ladang Mawang, Kalabakan; Kem Sawmill Mengayum, Sipitang; Taman Taman Limauan Kinarut; Kampung Mondikot di Papar; Perumahan Ladang Felda Sahabat 55 dan Taman Perumahan Satu di Lahad Datu.
Turut dikenakan PKPD ialah, Kampung Pelangi, Kampung Sri Manis dan Ladang Sungai Pin di Kinbatangan; Kampung Tanjung Batu Tengah, Kampung Sungai Tamang, Tanjung Batu Laut Logpon dan Taman Ranggu Saujana di Tawau
Lokasi lain termasuklah, Delta Height, Rainfield Garden, Kampung Sindaanan dan Maju Koa Lights Industry di Penampang; serta Taman Kuala Menggatal, Kampung Lapasan, Kampung Kelingau, Kampung Bambangan Inanam, Kampung Inanam Laut, Kampung Cempaka Likas dan Kampung Cenderamata. – K! ONLINE


Guru lelaki jadi mangsa peras ugut video bogel
Oleh DIYANATUL ATIQAH ZAKARYA

23 Ogos 2021, 7:23 pm
MELAKA – Seorang guru lelaki membuat laporan polis selepas menjadi mangsa peras ugut membabitkan video bogelnya oleh wanita yang baru dikenali menerusi aplikasi Michat, kelmarin.
Ketua Jabatan Siasatan Jenayah (JSJ) negeri, Asisten Komisioner Mohd. Sukri Kaman berkata, mangsa berusia 26 tahun itu membuat laporan pada Sabtu lalu selepas suspek meminta wang dan mengugut untuk menyebarkan video bogel berkenaan.
Mengikut laporan dibuat, mangsa mendakwa berkenalan dengan suspek menerusi Michat pada hari sama sebelum meneruskan perbualan melalui panggilan video di aplikasi WhatsApp.
“Mangsa berkenalan dengan wanita terbabit kira-kira dua jam sebelum mereka membuat panggilan video dalam keadaan masing-masing berbogel.
“Selepas lima minit berbual, suspek mematikan panggilan dan menghantar video berdurasi 30 saat memaparkan mangsa dalam keadaan berbogel yang dirakamkan ketika mereka bersembang,” katanya dalam kenyataan hari ini.
Sebelum membuat laporan polis, mangsa memasukkan sejumlah wang seperti yang diminta dan suspek berjanji untuk memadamkan klip video berkenaan.

“Mangsa yang bimbang video itu tersebar telah memenuhi permintaan suspek dan memasukkan wang RM600 ke dalam akaun bank penama Hernie John.
“Mangsa membuat laporan kerana bimbang akan terus diugut pada masa akan datang,” katanya.
Setakat ini, polis menerima 10 laporan kes pemerasan atau ugutan membabitkan perbuatan lucah hasil perkenalan menerusi media sosial. – K! ONLINE


Tentera kena pecat selepas enggan terima vaksin
Oleh AFIFI HAFIZ MOHD NOR

23 Ogos 2021, 8:34 pm
SEREMBAN – Seorang anggota tentera berpangkat sarjan mendakwa menerima surat arahan pemberhentian perkhidmatannnya dari Kementerian Pertahanaan atas alasan dia menolak untuk menerima vaksin Covid-19 seperti yang diarahkan.
Wan Ramli Wan Seman, 39, dari Batalion Ke-24 Rejimen Askar Melayu Diraja yang berpangkalan di Kem Rasah dekat sini memberitahu, surat pemecatannya itu berkuat kuasa 26 Ogos depan.
Ujar bapa kepada tiga anak itu, keputusannya yang enggan menerima vaksin atas dasar bahawa perkara itu masih belum diwajibkan termasuk kepada petugas barisan hadapan jadi dia mempunyai hak untuk menolak suntikan vaksin berkenaan.
“Kalau saya saya dapat arahan masuk ke dalam hutan, pergi operasi, pergi Lubnan, sertai misi Pertubuhan Bangsa-Bangsa Bersatu (PBB) waima apa sekali pun, saya tetap pergi.
“Ini (soal) mahu cucuk ke dalam badan saya. Saya tetap dengan pendirian saya, apa jadi pun saya tidak mahu,” katanya ketika ditemui di Bandar Seri Sendayan di sini hari ini.
Wan Ramli yang sudah 19 tahun berkhidmat dalam pasukan tentera berkata, ekoran pemecatannya itu, dia bakal kehilangan wang pencen yang layak diperolehnya kelak.

“Selepas didakwa di bawah empat Seksyen Akta Angkatan Tentera 1972 pada 10 Julai lalu saya dijatuhi hukuman 14 hari potong gaji.
“Tidak sampai sebulan tarikh perbicaraan pada 3 Ogos lalu saya dapat pula surat pemecatan,” katanya yang sangat kecewa kerana selepas hampir 20 tahun berkhidmat dia langsung tidak mempunyai rekod masalah disiplin. – K! ONLINE


Kes sembuh Covid-19 atasi kes harian
Oleh SITI A'ISYAH SUKAIMI

23 Ogos 2021, 7:38 pm
PUTRAJAYA – Kes sembuh Covid-19 melebihi paras kes harian dengan 19,053 direkodkan hari ini menjadikan keseluruhan kes pulih berjumlah 1,297,723 dengan pesakit yang sedang dirawat dan diasingkan juga berkurangan kepada 260,700 kes termasuk 1,040 kes sedang dirawat di unit rawatan rapi dan 502 kes.
Terdapat 174 kes kematian melibatkan 158 warga Malaysia dan 16 warga asing dengan 21 kes meninggal dunia di luar hospital menjadikan jumlah kes kematian sebanyak 14,342 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 14,337 kes (81.13 peratus) daripada jumlah kes hari ini tiada atau tidak lengkap vaksinasi.
Beliau berkata, sebanyak 436 kes (2.5 peratus) adalah kategori tiga, empat dan lima manakala sebanyak 17,236 kes (97.5 peratus) kategori satu dan dua berdasarkan keadaan klinikal kes semasa baharu didiagnosis Covid-19.
Menurutnya, sebanyak 138 kes kategori lima dengan 121 daripadanya tiada atau tidak lengkap vaksinasi manakala 108 kes kategori empat dengan 96 kes tiada atau tidak lengkap vaksinasi.
“Bagi kes kategori tiga, sebanyak 190 dengan 161 kes tiada atau tidak lengkap vaksinasi manakala kategori dua, sebanyak 9,005 kes dengan 7,487 kes tiada atau tidak lengkap vaksinasi dan kategori satu, 8,231 kes dengan 6,472 kes tiada atau tidak lengkap vaksinasi,” katanya.

Noor Hisham berkata, sebanyak 30 kluster baharu dikenal pasti terdiri daripada 18 kluster tempat kerja, 10 kluster komuniti serta dua kluster kumpulan berisiko tinggi. – K! ONLINE


Tular wanita lempar wang 2,000 rupiah dari balkoni rumah
Oleh KOSMO!

23 Ogos 2021, 8:00 pm
JAKARTA – Video yang memaparkan aksi seorang wanita yang melemparkan beberapa keping wang kertas 2,000 rupiah (RM0.60) dari  balkoni kediamannya dan dikutip oleh orang ramai menjadi tular di media sosial, lapor laman Suara.com.
Menurut video yang dimuat naik oleh pemilik akaun TikTok @mildhakittyowner, kelihatan seorang wanita berbaju merah membaling  wang dengan nilai 2,000 rupiah itu kepada orang ramai.
Wang-wang tersebut dikutip oleh orang ramai yang berdiri di bawah balkoni tersbeut sehingga ada antara mereka yang terjatuh ke dalam kolam yang ada disitu.
“Masya-Allah, membahagiakan orang ramai, bagus sekali, demikian keterangan ditulis pemilik akaun itu.
Wanita yang melemparkan  wang itu kelihatan gembira dan terus-terusan melemparkan sejumlah wang lagi untuk dikutip orang ramai.
Video tersebut mendapat komen yang pelbagai daripada netizen dengan ada yang memuji tindakan wanita tersebut dan tidak kurang juga yang mengkritik tindakannya.

“Bagusnya, semoga murah rezeki, kak,” tulis seorang netizen.
“Ada cara lain yang lebih sopan untuk berkongsi rezeki,” kata seorang netizen lain.
Video tersebut sudah ditonton lebih 420,000 kali dengan 20,000 tanda suka. -Agensi


New Delhi perkenal ‘menara jerebu’
Oleh KOSMO!

23 Ogos 2021, 8:00 pm
NEW DELHI – Ibu negara India,  New Delhi melancarkan ‘menara jerebu’ pertama hari ini,  bertujuan untuk mengurangkan pencemaran udara yang menjadi punca kepada beribu-ribu kematian pramatang pada setiap tahun, namun pakar-pakar sangsi tentang keberkesanannya.
Kepekatan zarah maut di ruang udara New Delhi sering melebihi kadar selamat pada tahap  20 kali ganda, terutamanya semasa musim sejuk apabila 20 juta penduduk kota raya itu dilitupi jerebu berbahaya.
Sebanyak 40 kipas gergasi di menara setinggi  25 meter itu akan mengepam 1,000 meter padu udara sesaat melalui penapis yang mengurangkan separuh zarah berbahaya dalam radius satu kilometer persegi, demikian menurut beberapa jurutera.
“Hari ini adalah hari besar bagi Delhi dalam memperjuangkan udara bersih dan membasmi  pencemaran.
Binaan ini masih di peringkat  eksperimental. Kami akan menganalisis data dan jika ia didapati berkesan, maka lebih banyak menara ini akan dibina di Delhi,” kata Ketua Menteri Delhi, Arvind Kejriwal selepas majlis perasmian berhampiran kawasan beli-belah sibuk,  Connaught Place.
Menara itu menelan belanja AS$2 juta (RM8.4 juta), manakala pengkritik-pengkritik berkata, pembinaan menara tersebut di seluruh New Delhi akan melibatkan penggunaan wang rakyat  yang  banyak sedangkan usaha sepatutnya disalurkan ke arah mengurangkan sumber pencemaran.

Ini termasuk ekzos kenderaan, industri berat dan kecil, kegiatan pembinaan, pembakaran sampah dan bahan bakar pada musim sejuk serta  pembakaran tanaman di wilayah jirannya.
“Menara ini adalah sia-sia dan  merupakan pembaziran sebenar,” kata Karthik Ganesan yang merupakan pegawai Majlis Tenaga, Alam Sekitar dan Air.
India mempunyai 14 daripada 15 bandar paling tercemar di dunia, demikian menurut Pertubuhan Kesihatan Sedunia.
Kajian yang disiarkan dalam jurnal  Lancet mendapati terdapat 1.67 juta kematian pramatang di India yang  disebabkan oleh pencemaran udara pada tahun 2019 termasuk hampir 17,500 kematian di New Delhi. – AFP


‘Makan dalam ruang khas’ – Nora malas bergaduh dengan netizen
Oleh MOHAMMAD SHAHEMY AZMI

23 Ogos 2021, 7:47 pm
PETALING JAYA – Selepas dikecam berhubung kewajarannya membawa anak-anak makan di restoran (dine-in) sehingga memaksa suaminya Nedim mentarbiah netizen, giliran pelakon Nora Danish pula meluahkan cerita sebenar.
Kata ibu kepada dua cahaya mata itu, dia malas hendak ambil pusing tentang perkara tersebut kerana enggan memanjangkan cerita.
Nora ketika dihubungi Kosmo! Online berkata, dia sudah melakukan beberapa perkara yang perlu untuk memastikan keselamatan anak-anak terjamin seperti menelefon pihak restoran untuk menempah sebuah bilik khas tertutup.
“Sebenarnya restoran tempat kami makan itu dekat sahaja. Memang terlalu dekat , jalan kaki pun boleh. Lagi pun restoran tersebut tidak ramai pelanggan dan kami sekeluarga makan dalam bilik tertutup yang ditempah khas.
“Sebab itu saya serta suami dan anak-anak tidak pakai pelitup muka ketika berada dalam restoran tersebut kerana hanya ada kami sahaja berada dalam ruang khas di situ,” ujar Nora.
Ujar isteri kepada Nedim Nazri itu, dia telah menghubungi pihak restoran terbabit untuk memastikan jumlah pengunjung bagi memastikan perancangannya untuk makan bersama keluarga berjalan lancar.

Kata pelakon filem Suamiku Jatuh Dari Langit itu, sepatutnya tidak timbul isu atau kritikan apabila dia bersama suami membawa anak-anak makan di luar kerana pihak Kementerian Kesihatan Malaysia (KKM) dan Majlis Keselamatan Negara (MKN) membenarkan perkara itu asalkan kanak-kanak berumur bawah 17 tahun ada bersama penjaga mereka.
“Saya tidak pernah membiarkan anak-anak keluar sendirian dan akan sentiasa mengawasi mereka. Lagi pun anak-anak saya sebenarnya lagi banyak menghabiskan masa di dalam rumah sahaja dengan bermain permainan video.
“Cuma anak yang bongsu, Mohamed Neqayl yang kini berusia tiga tahun sedikit terkesan sebab dia membesar dalam waktu pandemik Covid-19. Jadi dia tidak puas untuk ke sekolah dan berjumpa dengan kawan-kawan,” jelas Nora.
Jelasnya lagi, masyarakat hari ini sepatutnya sudah terbiasa dengan kehidupan norma baharu dan tidak ada benda yang patut dipersoalkan.
“Masing-masing kena terima. Saya enggan mengeluh dan menyalahkan takdir. Saya terima sahaja keadaan yang berlaku dan ikut prosedur operasi standard (SOP) yang ditetapkan.
“Kalau nak berani sangat pun, takut juga dijangkiti Covid-19,” katanya.
Terdahulu, tindakan Nora dan suami membawa tiga anak mereka keluar makan di restoran untuk makan malam, kelmarin membuatkan segelintir netizen mempersoalkan tindakannya.
Menerusi satu hantaran dalam Instagramnya, Nora bersama suaminya, Nedim telah membawa tiga anaknya keluar untuk makan malam keluarga dengan kapsyen yang berbunyi: “dinner out with the boys before school starts (keluar makan makan bersama anak-anak sebelum sesi persekolahan bermula).”
Selepas dibangkitkan netizen tentang isu tersebut, Nedim memberitahu apa yang dilakukannya itu adalah tidak salah berdasarkan syarat yang ditetapkan oleh Kementerian Kesihatan Malaysia (KKM).
“Allah bagi otak untuk fikir dan bila KKM dan MKN (Majlis Keselamatan Negara) bagi pengumuman, rajin-rajinlah membaca. Kalau malas membaca jadi bodoh dan jangan komen.
“Masuk ke laman web MKN dan sila baca. Kanak-kanak bawah 17 tahun harus ditemani ibu bapa. Sekain,” jawab Nedim. – K! ONLINE


Kekal konsep ‘Khemah Besar’ – Majlis Presiden PH
Oleh MOHD RASDAN AHMAD

23 Ogos 2021, 7:13 pm
PETALING JAYA – Bagi menggembleng kekuatan seluruh blok pembangkang, Pakatan Harapan (PH) mengambil pendirian terbuka untuk berunding dan bekerjasama di bawah konsep ‘Khemah Besar’ berdasarkan Agenda Reformasi dan kepentingan rakyat.
Majlis Presiden PH dalam satu kenyataan bersama hari ini berkata, usaha menggembleng tenaga tersebut menerusi kaedah ‘Khemah Besar’ dalam kalangan ahli pembangkang mesti diberikan keutamaan berbanding permainan politik kuasa.
“Kaedah ini perlu diberikan keutamaan mengatasi permainan dan percaturan politik kuasa yang diperalat oleh pihak tertentu untuk merebut kuasa dan jawatan yang hanya akan merugikan negara.
“PH juga akan meneruskan tugas di Parlimen sebagai pembangkang yang memberikan kritikan, teguran, syor dan pandangan yang membina dan bertanggungjawab, sesuai titah nasihat Seri Paduka Baginda Yang di-Pertuan Agong demi memastikan proses semak imbang ke atas kuasa Eksekutif terus dilaksanakan,” jelas kenyataan tersebut hari ini.
Kenyataan tersebut ditandatangani oleh Presiden PKR, Datuk Seri Anwar Ibrahim, Presiden Amanah, Mohamad Sabu dan Setiausaha Agung DAP, Lim Guan Eng.
Dalam pada itu, kenyataan tersebut turut menjunjung kasih ke atas titah perkenan Seri Paduka Baginda Yang di Pertuan Agong untuk melantik Datuk Seri Ismail Sabri Yaakob sebagai Perdana Menteri yang telah dibuat selaras dengan peruntukan Perlembagaan Persekutuan.

“Kami ingin mengucapkan terima kasih kepada kesemua 105 Ahli Parlimen pembangkang yang berdiri bersama mencalonkan Ahli Parlimen Port Dickson, Datuk Seri Anwar Ibrahim tempoh hari tanpa kira parti dan perbezaan pandangan politik demi kepentingan rakyat dan negara.
“Majlis Presiden PH juga telah mengadakan mesyuarat hari ini bagi membincangkan isu politik dan keadaan semasa tanah air termasuk isu penularan wabak Covid-19 di samping usaha pemberian vaksin yang perlu dipertingkat.
Tambahnya, PH turut risau akan masalah ekonomi semasa, termasuk isu pengangguran, pendapatan yang berkurangan, sektor-sektor yang amat terkesan dan perancangan Kerajaan untuk menghidupkan semula ekonomi.
Oleh yang demikian, Majlis Presiden mengulangi komitmen bahawa PH sebagai gabungan politik akan diperkukuh, di bawah kepimpinan Datuk Seri Anwar Ibrahim selaku Pengerusi.
“Segala persiapan menuju Pilihan Raya Umum ke-15 akan dipergiat termasuk perbincangan kerusi, manifesto, barisan kepimpinan dan calon, serta strategi untuk memenangi mandat rakyat,” jelas kenyataan tersebut. – K! ONLINE


Lebih 20,000 pokok ditanam ganti musang king
Oleh KHAIRULMIZAN YAHYA

23 Ogos 2021, 6:48 pm
KUANTAN – Lebih 20,000 pokok hutan pelbagai spesis ditanam di Hutan Simpan Kekal (HSK) Batu Talam, Raub yang sebelum ini pernah diceroboh pekebun durian musang king.
Menteri Besar Pahang, Datuk Seri Wan Rosdy Wan Ismail berkata, Jabatan Perhutanan Negeri Pahang (JPNP) menggerakkan petugas jabatan itu dan sukarelawan daripada badan bukan kerajaan untuk proses tanam semula tersebut.
“Tindakan ini bukan satu usaha baharu, malah kita sedang menuju sasaran bagi menanam satu juta pokok di negeri ini,” katanya pada sidang akhbar selepas merasmikan Majlis Pelancaran Kempen Kibar Jalur Gemilang 2021 di sini, hari ini.
Menurut Wan Rosdy, kerajaan negeri sudah menggerakkan satu jawatankuasa khas yang dipengerusikan Pengarah JPNP, Datuk Dr. Mohd Hizamri Mohd Yasin bagi memastikan rancangan dan aktiviti penanaman pokok tersebut dapat direalisasikan.
Sementara itu, Wan Rosdy memberitahu, kerajaan negeri yakin akan beralih ke fasa tiga Pelan Pemulihan Negara dalam masa terdekat berikutan sudah mencapai nilai ambang dalam setiap indikator yang ditetapkan.
“Kita sudah mencapai lebih 40 peratus penduduk memperoleh vaksin lengkap iaitu seramai 480,000 orang selain kadar jangkitan komuniti dan pesakit di unit rawatan rapi yang rendah,” ujarnya. – K! ONLINE


Individu dakwa lihat ‘armada’ UFO
Oleh KOSMO!

23 Ogos 2021, 6:30 pm
NASHVILLE, TENNESSEE – Penduduk di negeri Tennessee, Amerika Syarikat gempar apabila seorang individu mendakwa melihat  beberapa cahaya di langit yang didakwa berasal daripada objek terbang tidak dikenali (UFO), lapor akhbar Daily Star semalam.
Individu tersebut yang memuat naik video kejadian di platform perkongsian Reddit mendakwa, insiden  awal pagi itu berkemungkinan fenomena UFO meskipun kapal angkasa tersebut tidak kelihatan.
Dia yang menggunakan akaun CallMeClinton, turut menjelaskan bahawa cahaya-cahaya  tersebut  berada dalam ‘corak pesawat yang terbang secara rawak’ sebelum memecut dengan tiba-tiba lalu hilang daripada pandangan.
“Ada sesiapa di Nashville yang melihat cahaya ini sekarang?
“Saya berasakan saya tidak cukup bertuah kerana tidak dapat melihat UFO, jadi saya memerlukan pandangan orang lain yang mungkin melihatnya,” tulisnya dalam laman perkongsian tersebut.
Hantaran itu menerima pelbagai reaksi daripada pengguna lain dengan ada yang mempercayai dakwaan individu berkenaan dan ada yang meraguinya.

“Anda amat bertuah kerana dapat merakam video beberapa buah UFO,” komen seorang pengguna.
“Saya tidak tahu mengapa orang sering membuat andaian pertama bahawa video seperti ini adalah kapal angkasa makhluk asing. Maafkan saya, namun saya berpendapat pergerakannya kelihatan seperti kawanan kelawar,” komen seorang lagi pengguna. – Agensi


Covid-19 tidak halang pelaksanaan daftar pemilih automatik
Oleh NORLIZAH ABAS

23 Ogos 2021, 5:50 pm
KUALA LUMPUR – Mahkamah Tinggi di sini hari ini diberitahu, pendaftaran umur mengundi 18 tahun tidak seharusnya dilengah-lengahkan meskipun negara berdepan dengan situasi Covid-19.
Peguam Datuk Dr. Gurdial Singh Nijar berhujah, pandemik yang melanda negara tidak boleh digunakan sebagai alasan untuk menangguhkan pelaksanaan had umur mengundi 18 tahun kerana pendaftaran boleh dilakukan secara atas talian.
Beliau menghujahkan, jika pendaftaran tidak boleh dijalankan secara maya sekali pun, pengundi-pengundi yang mencapai umur 18 tahun masih boleh melakukannya di pejabat pos.
Hujah Gurdial, pendaftaran pemilih secara automatik (AVR) perlu dipercepatkan bagi membolehkan pengundi muda melaksanakan haknya jika pilihan raya umum diadakan pada bila-bila masa ekoran ketidaktentuan hala tuju politik negara dalam tempoh tiga tahun.
Mahkamah sedang mendengar permohonan semakan kehakiman 18 anak muda bagi mendapat perisytiharan agar Undi 18 dijalankan secara automatik.
Mereka menamakan Perdana Menteri, Kerajaan Malaysia dan Suruhanjaya Pilihan Raya (SPR) selaku responden-responden.

Pemohon-pemohon merupakan sebahagian daripada Gerakan Undi 18 dan terlibat dalam pindaan Perkara 119 (1) Perlembagaan Persekutuan berhubung penurunan had umur mengundi minimum.
Hujah Gurdial, kerajaan sebelum ini mengumumkan proses AVR dijangka dapat dilaksanakan bulan lalu iaitu dalam tempoh dua tahun selepas pindaan undang-undang diluluskan pada 25 Julai 2019.
Sehubungan itu, hujahnya penangguhan oleh SPR akan mewujudkan situasi yang tidak munasabah kerana ia menafikan hak anak-anak muda untuk mengundi, sedangkan mereka layak dinamakan sebagai calon pilihan raya pada usia 18 tahun. – K! ONLINE


Bekas menteri dipenjara 12 tahun kerana rasuah
Oleh KOSMO!

23 Ogos 2021, 6:43 pm
JAKARTA – Seorang bekas menteri hal ehwal sosial Indonesia dipenjara 12 tahun hari ini selepas didapati bersalah menerima rasuah AS$1.2 juta (RM5 juta)  melibatkan bantuan makanan untuk keluarga miskin yang terjejas akibat pandemik  koronavirus.
Sebuah mahkamah Jakarta menjatuhkan hukuman berat terhadap Juliari Batubara susulan penangkapannya pada Disember tahun lalu, manakala operasi khas membawa kepada penemuan beg pakaian, beg galas dan sejumlah sampul berisi wang tunai.
“Mahkamah menjatuhkan hukuman penjara 12 tahun terhadap tertuduh dan memerintahkannya membayar denda AS$35,000(RM147,910). Tertuduh akan menjalani hukuman penjara enam bulan lagi jika gagal membayar denda,” kata Hakim Muhammad Damis semasa perbicaraan tersebut yang berlangsung secara maya kerana faktor keselamatan semasa pandemik.
Bekas ahli politik itu juga diperintahkan membayar ganti rugi setara berjumlah AS$1 juta (RM4.2 juta)  atau menghadapi hukuman dua tahun penjara tambahan, kata mahkamah.
Juliari menerima suapan  wang tunai daripada  dua kontraktor yang diberi kontrak membekalkan pakej makanan asas untuk rakyat Indonesia yang terjejas semasa  pandemik Covid-19, demikian menurut keterangan di mahkamah.
Presiden Indonesia, Joko Widodo (Jokowi)  berjanji tidak akan melindungi pegawai yang korup selepas penangkapan Batubara dan menyifatkan dana yang dicuri itu adalah ‘wang rakyat’.

Rasuah masih menjadi masalah besar di Indonesia, di mana ahli-ahli politiknya  dilihat sebagai antara paling korup.
Badan antirasuah negara itu telah menahan sejumlah pegawai awam sejak beberapa tahun lalu,  termasuk bekas menteri perikanan,  Edhy Prabowo. Dia dihukum penjara  lima tahun pada bulan lalu membabitkan kes rasuah berkaitan eksport anak udang kara.
Indonesia merupakan  antara negara paling teruk dilanda Covid-19 dengan hampir empat juta rakyatnya disahkan positif bersama lebih 126,000 kematian, namun angka jangkitan sebenar dipercayai jauh lebih tinggi. – AFP


Empangan Sabo elak pokok, batu dihanyutkan arus deras
Oleh MOHD. RAFIE AZIMI

23 Ogos 2021, 6:14 pm
ALOR SETAR – Pembinaan Empangan Sabo bernilai RM20 juta bagi fasa satu di Gunung Jerai dekat sini bertujuan untuk memastikan pokok-pokok yang tumbang serta batu-batu besar tidak menghilir sekiranya aliran air deras berlaku.
Ketua Setiausaha Kementerian Alam Sekitar dan Air (KASA), Datuk Seri Ir. Dr. Zaini Ujang berkata, sebanyak tiga empangan jenis itu akan dibina di kawasan tersebut dalam masa terdekat.
“Empangan jenis tersebut banyak digunakan di Jepun. Selain menghalang pokok, empangan sabo juga memastikan sampah-sampah dari pasir atau batu besar tidak menghilir apabila berlaku aliran deras.
“Keadaan itu akan membantu dalam mengelakkan kemusnahan besar kepada kawasan di bawah seperti yang terjadi dalam tragedi kepala air baru-baru ini,” katanya pada sidang akhbar di Masjid Jamek Badlishah, Pekan Yan di sini hari ini.
Pembinaan empangan yang menelan belanja RM20 juta itu diumumkan Perdana Menteri, Datuk Seri Ismail Sabri Yaakob dalam sidang akhbar sebelum itu.
Difahamkan terdapat tiga empangan jenis itu akan dibina di Gunung Jerai melibatkan kawasan aliran yang baharu muncul dalam fenomena kepala air baru-baru ini. – K! ONLINE


Pelawak tidak didakwa kes pemerdagangan manusia
Oleh NOR AINNA HAMZAH

23 Ogos 2021, 6:39 pm
KUALA PILAH – Suspek dipercayai terbabit dalam kes pemerdagangan manusia yang dibongkar polis pada 1 Ogos lalu akan dihadapkan ke Mahkamah Majistret Kuala Pilah, esok.
Ketua Polis daerah Kuala Pilah, Superintendan Amran Mohd Ghani berkata, mereka yang didakwa terdiri daripada seorang lelaki dan seorang wanita.
Bagaimanapun, pelawak yang sebelum ini dikaitkan dengan kes tersebut tidak didakwa, sebaliknya penahanannya hanya bagi membantu siasatan kes tersebut.
“Pelawak itu ditahan hanya membantu siasatan dan akan menjadi saksi kes,” katanya ketika dihubungi, di sini, tadi.
Berita berkaitan: Pelawak ditahan kes pemerdagangan orang
Kosmo! Online 3 Ogos lalu melaporkan pelawak berusia 40-an itu ditahan bagi membantu siasatan kegiatan pemerdagangan manusia bagi tujuan eksploitasi seks di sebuah hotel di Kuala Pilah dalam serbuan Ops Pintas.

Dalam operasi berkenaan, polis turut menyelamatkan seorang wanita berketurunan Melanau di sebuah bilik hotel di daerah yang sama dan wanita berkenaan mendapat perintah perlindungan sementara serta ditempatkan di sebuah rumah perlindungan di Johor. – K! ONLINE


Harapan berakhir duka suami ditemui tidak bernyawa
Oleh NUR ANATI JUHARI

23 Ogos 2021, 6:33 pm
YAN – Harapan seorang isteri agar suaminya yang hilang dalam kejadian aliran puing di Titi Hayun di siin pada Rabu lalu ditemui selamat bertukar duka apabila mayat lelaki itu ditemui tersangkut di bawah timbunan kayu di sebuah chalet di sini hari ini.
Mangsa, Ridwan Poniman, 61, yang merupakan mayat keenam dan terakhir ditemui kira-kira 400 meter dari lokasi Pusat Kawalan Bencana (PKB) Titi Hayun pada pukul 12.30 tengah hari.
Menurut Nahrafiza Murhaban, 46, dia hanya menanti khabar berita daripada jiran memandangkan terpaksa menjaga anak-anaknya yang masih kecil berusia enam, 10 dan 14 tahun.
“Akhirnya menerima perkhabaran kematian suami selepas menunggu kepulangannya sejak Rabu. Hanya anak perempuan sulung berusia 14 tahun yang pergi ke lokasi penemuan suami tengah hari tadi,” katanya ketika ditemui di Hospital Daerah Yan di sini hari ini.
Katanya, kehilangan arwah suami sangat dirasai kerana dia seorang yang bertanggungjawab dan sangat menyayangi anak-anaknya.
Menceritakan semula kejadian, ujar Nahrafiza, suami sempat menghubunginya pada pukul 3.45 petang pada hari kejadian, namun tidak sempat bercakap kerana talian terputus.

“Kebiasaan dia pulang kerja pukul 6 petang tetapi dia tidak pulang dan saya terus pergi ke rumah majikannya tetapi tiada orang,” ujarnya.
Jenazah mangsa akan dikebumikan di Tanah Perkuburan Islam Masjid Guar Chempedak setelah selesai proses bedah siasat. – K! ONLINE


93 program Semarak Perpaduan Bulan Kebangsaan 2021
Oleh AMREE AHMAD

23 Ogos 2021, 6:09 pm
PUTRAJAYA – Rakyat di seluruh negara diseru agar terlibat dalam menjayakan sejumlah 93 program bersempena dengan sambutan Bulan Kebangsaan dan Hari Malaysia 2021.
Ketua Setiausaha Negara, Tan Sri Mohd. Zuki Ali berkata, kesemua program itu disusun itu bertujuan meningkatkan semangat patriotik dan memperkasa penglibatan komuniti tanpa mengira latar belakang.
“Program yang dilaksanakan turut menghargai sumbangan rakyat Malaysia khususnya kegigihan petugas barisan hadapan dalam memerangi jangkitan wabak Covid-19,” katanya ketika berucap merasmikan pelancaran Semarak Perpaduan Bulan Kebangsaan 2021 anjuran Kementerian Perpaduan Negara hari ini.
Program berkenaan mendapat kerjasama Kementerian Komunikasi dan Multimedia dengan sambutan kali ini kekal dalam suasana norma baharu dan pematuhan ketat prosedur operasi standard seperti tahun lalu. – K! ONLINE


JPJ Melaka lelong kenderaan mewah bermula RM10,000
Oleh DIYANATUL ATIQAH ZAKARYA

23 Ogos 2021, 5:58 pm
MELAKA – Jabatan Pengangkutan Jalan (JPJ) Melaka akan melelong sejumlah 46 buah kenderaan pelbagai jenis termasuk kereta mewah Mini Cooper dan Subaru Impreza pada harga bermula RM10,000 pada bulan depan.
Pengarahnya, Muhammad Firdaus Shariff berkata, beberapa kenderaan mewah tersebut merupakan kereta klon yang dirampas dalam operasi sebelum ini dan telah dilucut hak sebelum dilelong bermula 6 September.
“Kita akan melelong sebanyak 46 buah kenderaan dengan nilai terendah adalah RM965 dengan beberapa kereta mewah iaitu Mini Cooper dan Subaru Impreza akan dilelong pada harga bermula RM10,000 sahaja,” katanya pada sidang akhbar di Ibu Pejabat JPJ di Bukit Katil, di sini, hari ini.
Beliau memberitahu, JPJ Melaka menyasarkan nilai lelongan kesemua kenderaan tersebut akan mencecah RM1.5 juta dan ia terbuka kepada semua rakyat Malaysia yang berminat.
“Dokumen sebut harga boleh dimuat turun secara percuma di laman sesawang serta di laman sosial Facebook JPJ Melaka dan dihantar semula menerusi pos atau serahan di kaunter.
“Bagaimanapun, disebabkan negara masih lagi bergelut dengan kes-kes Covid-19, kita hanya membenarkan seramai 20 orang sahaja hadir untuk lawatan tapak pada setiap hari dan permohonan perlu dibuat melalui Google Form,” katanya. – K! ONLINE


Wanita temui skru dan selak dalam piza
Oleh KOSMO!

23 Ogos 2021, 6:00 pm
LONDON – Seorang pelanggan rangkaian restoran piza di Britain terkejut apabila menemui skru dan selak pada sekeping piza yang dipesan, lapor akhbar Daily Star semalam.
Wanita tersebut yang hanya dikenali sebagai Barton, pada 29 Julai lepas sedang menikmati piza tersebut sebelum menyedari terdapat objek besi melekat dalam  keju pada bahagian atas piza itu.
Dia lantas menghubungi restoran berkenaan untuk membuat aduan.
“Sila periksa semula piza anda sebelum makan. Saya tidak dapat bayangkan sekiranya saya atau orang lain termakan objek tersebut.
“Terdapat isu keselamatan dan kesihatan serta kemungkinan berlakunya insiden tercekik di sini.
“Sila kongsikan kejadian ini kerana ia berkemungkinan menjadi isu yang lebih serius buat orang lain,” tulisnya pada satu hantaran di media sosial.

Pihak restoran berkenaan membuat permohonan maaf atas insiden tersebut.
“Sebaik menerima aduan Barton, kami memohon maaf atas masalah yang dihadapi dan telah membuat siasatan terhadap cawangan tersebut.
“Kami telah mengingatkan pasukan restoran kami mengenai prosedur yang sebetulnya bagi mengelakkan perkara sebegini daripada berulang lagi pada masa hadapan,” kata pengurusan restoran itu  dalam satu kenyataan.
Selepas memohon maaf, pihak restoran itu mengembalikan semula wang kepada Barton. – Agensi


Barisan Kabinet akan diumum minggu ini – PM
Oleh NORLIDA AKMAR IDROS

23 Ogos 2021, 4:23 pm
YAN – Perdana Menteri, Datuk Seri Ismail Sabri Yaakob akan mengumumkan senarai barisan Kabinet minggu ini.
Beliau berkata, senarai barisan menteri masih dibincangkan dan pihaknya masih membuat pertimbangan berhubung pelantikan tersebut.
“Saya akan umum dalam minggu ini tetapi ia perlu mendapat perkenan daripada Yang di-Pertuan Agong terlebih dahulu.
“Senarai belum ada, jangan percaya dengan senarai Menteri Kabinet yang banyak keluar sekarang ini. Setiap hari ada senarai baharu,” katanya pada kepada pemberita selepas melawat lokasi bencana kepala air di daerah Yan dan Kuala Muda di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Agih Jalur Gemilang di Taman Perumahan semarakkan kemerdekaan
Oleh HARIS FADILAH AHMAD

23 Ogos 2021, 4:40 pm
JERANTUT – Bagi menyemarakkan sambutan bulan kemerdekaan sebanyak 160 helai Jalur Gemilang diagihkan untuk dikibarkan di rumah dan kenderaan penduduk sekitar Taman Mat Kilau di sini, hari ini.
Ahli Dewan Undangan Negeri (ADUN) Damak Zuridan Mohd. Daud berkata, agihan Jalur Gemilang dalam inisiatif program [email protected] itu bertujuan memeriahkan sambutan kemerdekaan negara sekali gus menyemai semangat patriotik dalam kalangan rakyat.
“Program ini dapat membugarkan nilai kecintaan dan menyuburkan solidariti bagi semua kaum untuk mengekalkan sebuah negara harmoni serta aman sejak proklamasi kemerdekaan 64 tahun dahulu.
“Sempena program ini saya turut menyantuni penduduk yang memerlukan dengan sumbangan barang keperluan dapur bagi meringankan perbelanjaan mereka dalam tempoh penguatkuasaan Perintah Kawalan Pergerakan (PKP),”katanya di Taman Mat Kilau di sini hari ini.
Yang hadir sama, Pegawai Penerangan Jerantut, Basharuddin Md Yassin dan Pengerusi Surau Taman Mat Kilau, Sabri Rahim.
Menurut Zuridan meskipun berada dalam suasana pandemik Covid-19 namun semangat kemerdekaan setiap rakyat harus terus disemarakkan dan kemerdekaan negara perlu terus dipertahankan.

“Ketika kita bersemangat mengibarkan bendera di rumah dan kenderaan janganlah lupa mematuhi prosedur operasi standard (SOP), memakai pelitup muka, penjarakan fizikal dan sebagainya kerana kita masih lagi dalam penguatkuasaan PKP,”katanya.
Sementara itu, penduduk Taman Mat Kilau, Sabri Rahim,30, berkata, agihan bendera berkenaan mampu menyemarakkan sambutan ulang tahun kemerdekaan khususnya menitip nilai patriotisme dalam kalangan generasi hari ini.
Ujarnya, agihan bendera itu dapat memastikan semua penduduk tidak mengira kaum yang terjejas akibat pandemik Covid-19 sama-sama bersemangat mengibarkan Jalur Gemilang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bahaya lepaskan spesies ikan terlarang
Oleh WAT KAMAL ABAS

23 Ogos 2021, 4:34 pm
BAGAN SERAI – Tindakan melepaskan spesies ikan terlarang ke dalam tasik atau sungai bukan sahaja menjejaskan habitat dan biodiversiti ikan asli tetapi merubah ekosistem akuatik sedia ada.
Antaranya spesies ikan keli Afrika, pacu dan baung ekor merah termasuklah yang dilepaskan ke sungai melibatkan kepercayaan dan amalan agama tertentu.
Pengerusi Jawatankuasa Pertanian dan Industri Makanan negeri Perak, Razman Zakaria, berkata, pihaknya menerusi Jabatan Perikanan negeri memandang serius perkara tersebut kerana ia bakal menjejaskan sumber akuatik.
“Ikan baung merah atau nama saintifiknya Hemibagrus Wyckioides merupakan ikan pemangsa yang berasal dari Sungai Mekong, Vietnam.
“Jika spesies ikan itu dilepaskan ia akan merosakkan ekosistem di sungai,” katanya kepada pemberita selepas melepaskan benih ikan baung, lampan dan udang galah di Sungai Kurau, Kampung Dew dan di kolam Tasik Bukit Merah.
Pelepasan benih ikan di kedua-dua lokasi tersebut bertujuan menambah bekalan sedia ada yang secara tidak langsung meningkatkan hasil tangkapan.

Kata Razman, ia melibatkan peruntukan sebanyak RM175,000 daripada kerajaan negeri dan pusat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kompaun RM10,000 serta-merta bukti ketegasan KPDNHEP
Oleh SUBKHI SUDARJI

23 Ogos 2021, 4:44 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengenakan kompaun sejumlah RM10,000 secara serta-merta terhadap sebuah pemilik premis di Seberang Perai Tengah, Pulau Pinang atas kesalahan gagal mempamerkan jumlah had maksimum pelanggan.
Timbalan Pengarah Penguat Kuasa (Operasi) Bahagian Penguat Kuasa KPDNHEP, Shamsul Nizam Khalil berkata, tindakan pengkompaunan secara serta-merta ke atas premis terbabit sebagai mesej kepada peniaga tentang keseriusan dan komitmen pihak kementerian melaksanakan Ops Samar untuk memantau pematuhan prosedur operasi standard (SOP) Pelan Pemulihan Negara (PPN) di seluruh negara.
“Pemeriksaan pematuhan SOP PPN sepanjang dua hari dari 21 sehingga 22 Ogos di sekitar Pulau Pinang iaitu salah satu negeri Fasa 2 PPN bagaimanapun mendapati secara keseluruhannya pematuhan berada pada tahap memuaskan,” katanya dalam satu kenyataan di sini hari ini.
Sementara itu, Shamsul Nizam berkata, hasil penguatkuasaan terhadap pematuhan SOP PKP Akta 342 yang digerakkan bermula 13 Mei tahun lalu hingga 22 Ogos lepas, sebanyak 840 kes kompaun dikenakan ke atas pesalah yang tidak mematuhi SOP ditetapkan.
Katanya, ia membabitkan pemeriksaan terhadap 737,821 premis sektor perdagangan pengedaran diperiksa dalam tempoh tersebut dengan sejumlah RM4.46 juta nilai kompaun dikeluarkan.
“Berdasarkan statistik tersebut, pematuhan sektor itu  berada di tahap amat memuaskan di mana 98.74 peratus premis patuh kepada SOP ditetapkan manakala 0.08 peratus premis sahaja yang dikenakan kompaun selain selebihnya iaitu 1.06 peratus premis diberi nasihat serta amaran,” jelasnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sewa pejabat tandas RM289 seminggu
Oleh KOSMO!

23 Ogos 2021, 5:23 pm
LONDON – Pengguna laman web pengiklanan percuma, Gumtree menyelar tindakan seorang pemilik hartanah yang mengiklankan sebuah ‘pejabat kecil’ bersaiz tandas untuk disewa pada harga £50 (RM289) seminggu, lapor akhbar Daily Star semalam.
Unit hartanah di Glasgow, Scotland itu diiklankan sebagai ‘ruang ideal yang kecil dan kompak untuk seorang pekerja’.
Ia dilengkapi kemudahan seperti meja, cerek, lampu meja, peti sejuk mini dan kemudahan WiFi berkelajuan tinggi yang terletak bersebelahan mangkuk tandas.
Unit itu terletak di tingkat satu sebuah bangunan perumahan, di mana ia dikatakan mempunyai pintu masuk persendirian.
“Ia merupakan satu lokasi yang bagus dan sunyi serta baru diubah suai.
“Boleh disewa dari pukul 8 pagi hingga 6 petang pada hari Isnin hingga Jumaat. Kunci akan diberikan kepada penyewa yang ingin menyewa dalam tempoh yang lama,” tulis keterangan pada iklan tersebut.

Iklan tersebut dimuat naik lebih sebulan yang lepas, namun tiada pengguna  tertarik untuk menyewanya.
Bagaimanapun, selepas dihubungi oleh beberapa media tempatan, pemilik hartanah tersebut bertindak menarik balik  iklan itu.
“Di mana pancuran untuk mandi? Bagaimana dengan kertas kerja yang basah?” komen seoang pengguna. – AGENSI


Lelaki tular pukul pekerja kedai serbaneka didenda
Oleh NUZULSHAM SHAMSUDDIN

23 Ogos 2021, 5:06 pm
SELAYANG – Seorang lelaki yang tular menendang pekerja sebuah kedai serbaneka dua minggu lalu didenda RM1,800 oleh Mahkamah Majistret di sini hari ini atas pertuduhan menyebabkan kecederaan.
Majistret Nik Fadli Nik Azlan menjatuhkan hukuman denda itu terhadap Ehsaan Roslan,23, selepas tertuduh mengaku bersalah atas pertuduhan yang disabitkan ke atasnya.
Sekiranya tertuduh gagal membayar jumlah denda itu, dia boleh dipenjara selama empat bulan dan tertuduh membayar jumlah denda berkenaan.
Mengikut pertuduhan, Ehsaan yang bekerja sebagai penghantar makanan itu didakwa dengan sengaja telah menyebabkan cedera kepada Muhammad Amirul Saliman, 21, di hadapan sebuah kedai serbaneka, Taman Perwira, Gombak di sini pukul 1.30 petang pada 6 Ogos lalu.
Justeru, pertuduhan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda maksimum RM2,000 atau kedua-duanya jika sabit kesalahan.
Terdahulu, tertuduh dalam rayuannya memohon mahkamah mengenakan hukuman ringan dengan alasan baru mendirikan rumah tangga.

Bagaimanapun Timbalan Pendakwa raya Nur Shasha Hidayah Nor Azahar memohon mahkamah menjatuhkan hukuman berbentuk pengajaran dengan mengambil kira kecederaan yang dialami mangsa.
Mengikut fakta kes, pada hari kejadian semasa mangsa berehat di hadapan tempat kerjanya iaitu di hadapan kedai serbaneka tersebut, telah ternampak seorang perempuan berdiri di tengah panas. Mangsa kemudian telah memanggil perempuan itu untuk berteduh di tempat yang redup.
Bagaimanapun secara tiba-tiba, tertuduh telah datang ke arah mangsa lalu memarahinya kerana dikatakan menganggu wanita itu yang juga teman wanita tertuduh (kini isterinya). Tertuduh kemudian telah bertindak menyepak kepala mangsa sehingga mengalami kecederaan di bahagian kepala. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mi goreng mamak percuma untuk mangsa banjir
Oleh WAT KAMAL ABAS

23 Ogos 2021, 4:48 pm
BAGAN SERAI – Prihatin dengan nasib mangsa banjir, seorang penjaja mi goreng mamak sanggup menyediakan makanan tersebut secara percuma termasuk disajikan kepada petugas-petugas barisan hadapan.
Peniaga berkenaan, Mohamed Fareed Mohamed Nainar, 46, hadir ke pusat pemindahan sementara (PPS) Sekolah Kebangsaan (SK) Alor Pongsu di sini petang tadi bersama motosikal roda tiga lengkap dengan dapur dan kuali.
Kata Mohamed, dia merasa simpati dengan nasib penduduk di Alor Pongsu yang menjadi mangsa banjir setelah ban RTB Sungai Beriah pecah pada Jumaat lalu.
“Saya bukan orang berduit, tetapi mengambil inisiatif sendiri untuk datang membantu mereka dengan kudrat yang ada.
“Jadi hari ini saya datang dengan motosikal roda tiga memasak mi goreng mamak untuk diberikan kepada petugas barisan hadapan yang bertugas di sini termasuk penghuni di PPS ini,” katanya kepada Kosmo!
Dia mengeluarkan modal sebanyak RM400 untuk menyediakan sebanyak 100 bungkus mi goreng mamak tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


73.9 peratus penjawat awam lengkap divaksin
Oleh NUR SHARIEZA ISMAIL

23 Ogos 2021, 4:29 pm
PUTRAJAYA – Sebanyak 73.9 peratus penjawat awam di negara ini lengkap menerima dua dos suntikan vaksin Covid-19 setakat 12 Ogos lalu.
Maklumat itu disampaikan Ketua Setiausaha Kementerian Sains, Teknologi dan Inovasi (MOSTI) Datuk Dr. Siti Hamisah Tapsir kepada Ketua Pengarah Perkhidmatan Awam, Tan Sri Mohd. Khairul Adib Abd. Rahman ketika lawatan pengoperasian Pasukan Petugas Khas Imunisasi Covid-19 Kebangsaan (CITF) di Kompleks F, Putrajaya hari ini.
Mohd. Khairul Adib meninjau pengoperasian CITF di Kompleks F, Putrajaya hari ini.
MOSTI dalam satu kenyataan di Facebook berkata, struktur CITF menekankan kepada tindakan bersepadu pelbagai kementerian dan badan kerajaan bagi memastikan Program Imunisasi Covid-19 Kebangsaan (PICK) dapat dilaksanakan secara kemas, lancar dan teratur dalam mencapai objektifnya.
“Penubuhan CITF adalah berdasarkan keputusan mesyuarat Jemaah Menteri bertarikh 20 Januari lalu bagi memastikan pengagihan vaksin dapat dibuat dengan sempurna.
“CITF bertindak sebagai jawatankuasa penyelaras dalam memantau rangka kerja dan strategi keseluruhan bagi menyokong pelaksanaan PICK,” katanya. -K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PM sedih, hiba dengan banjir di Titi Hayun
Oleh LUQMAN RIDHWAN MOHAMED NOR

23 Ogos 2021, 4:27 pm
PETALING JAYA – Perdana Menteri, Datuk Seri Ismail Sabri Yaakob berasa terkilan dan sedih dengan kemusnahan terhadap kediaman dan premis perniagaan di Titi Hayun akibat bencana banjir yang melanda.
Katanya di laman Facebook, selepas lawatan di Merbok, daerah Kuala Muda, beliau kini berada di Titi Hayun, Yan bagi melihat sendiri kesan bencana banjir yang berpunca daripada fenomena kepala air yang melanda kawasan itu tempoh hari.
“Sedih dan hiba melihat keadaan 1,856 kediaman dan premis perniagaan yang musnah dan terjejas teruk akibat bencana alam ini.
“Banjir buruk yang berlaku telah meragut enam nyawa dan ketika saya berada di Titi Hayun, mayat mangsa keenam yang hilang dalam tragedi kepala air dan banjir lumpur di kaki Gunung Jerai ditemui pasukan penyelamat,” katanya hari ini.
Beliau turut meminta agar orang ramai menyedekahkan bacaan surah Al-Fatihah kepada semua mangsa bencana itu.
“Al-Fatihah kepada mangsa-mangsa yang terkorban. Semoga keluarga mereka tabah menghadapi ujian ini,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bermodalkan RM50, Belacan Palas Bintulu kini makin popular
Oleh KOSMO!

23 Ogos 2021, 5:22 pm
HANYA berbekalkan modal RM50 sejak memulakan perniagaan 22 tahun yang lalu, Razuna Kiprawi, 51, kini mampu menarik nafas lega apabila jenama Belacan Palas Bintulu dikenali ramai.
Anak Nelayan dari suku kaum Vaie Bintulu, Sarawak itu tidak pernah berasa malu untuk berniaga kerana sejak dari kecil lagi telah didedahkan dengan dunia usahawan dengan menjual hasil tangkapan laut bapanya di sekeliling kampung menaiki basikal.
Pengalaman tersebut telah menjadi pendorong buat usahawan belacan pertama di Bintulu itu mempopularkan produk daripada hasil tangkapan laut di daerah itu.
Menurut Pengasas Monanie Family Enterprise Bintulu yang menyertai Amanah Ikthiar Malaysia (AIM) itu, pada awal pembabitannya menjual belacan palas dengan pembungkusan yang tidak menarik tanpa jenama dan pelekat, produknya kurang dikenali dan hasil jualan agak rendah.
Jelasnya, setelah bersama AIM sejak tahun 2006, dia berpeluang mengikuti pelbagai kursus keusahawanan yang disediakan, malah menimba ilmu hingga ke Sabah bagi melihat bagaimana penghasilan produk dijalankan.
Sebahagian daripada produk keluaran Monanie Family Enterprise yang semakin bertambah hasil kursus yang disertai Razuna.
Melalui modal awal pinjaman RM500 daripada AIM, syarikat mengeluarkan jenama Belacan Palas Bintulu dan diperluaskan kepada 19 produk lain berasaskan hasil tangkapan laut hasil penyertaannya dalam beberapa kursus badan tersebut.

Produk tersebut terdiri daripada keropok keping ikan parang, ikan tenggiri, lekor keping, lekor basah, umai Bintulu, udang geragau kering, ikan salai dan ikan sate.
Bagi segmen belacan pula, Razuna menjelaskan, ia turut dikomersialkan kepada 13 produk lain yang berasaskan belacan.
Antaranya ialah belacan kapsul dan blok, serbuk belacan, keropok berperisa belacan dan ikan berperisa belacan.
“Perkembangan ini hasil kursus di Institut Penyelidikan dan Kemajuan Pertanian (MARDI) dan Lembaga Pemasaran Pertanian Persekutuan (FAMA) yang saya sertai sebelum ini,” ujar ibu kepada empat anak itu.
“Sahabat AIM harus kekal berada di landasan dan menggunakan modal pinjaman dengan betul bagi memastikan ia dapat mendatangkan hasil.
“Sahabat AIM janganlah lari daripada niat dan landasan yang dipelajari selama ini.
“Hala tuju dan kejayaan kita, sekali gus akan dapat mengubah status keluarga dan membantu anak-anak menyambung pengajian,” jelasnya.
Mereka yang berminat untuk mendapatkan produk keluaran Monanie Family Enterprise boleh menghubungi Razuna di talian 011-1402 8670 atau berkunjung ke Kampung Assyarakirin Fasa 2, Lot 2533, Jalan Mawar Kuning Bintulu atau layari Facebook: [email protected].


Kelantan buka masjid selepas capai tahap imuniti kelompok
Oleh ROSALWANI CHE SOH

23 Ogos 2021, 3:41 pm
KOTA BHARU – Majlis Agama Islam dan Adat Istiadat Melayu Kelantan (Maik) akan membenarkan orang ramai menunaikan solat di masjid selepas Kelantan mencapai tahap imuniti kelompok atau lebih 80 peratus orang dewasa lengkap menerima dua dos vaksin Covid-19
Yang Dipertua Maik, Tengku Tan Sri Mohamad Rizam Tengku Abdul Rahman berkata,setakat ini, Maik masih menetapkan prosedur operasi standard (SOP) yang lama iaitu hanya membenarkan seramai empat orang pegawai atau kakitangan menunaikan solat di masjid.
Menurutnya, berdasarkan situasi semasa dengan kes di Kelantan mencecah empat angka, Maik mengambil keputusan untuk mengekalkan jumlah jemaah tersebut di setiap masjid.
“Sekiranya ada penurunan kes jangkitan dan vaksinasi di Kelantan telah meningkat, kita akan lihat perkembangan lanjut selepas negeri ini mencapai imuniti kelompok.
“Buat masa ini, Kelantan merupakan negeri kedua tercorot dalam proses vaksinasi. Jadi, kita ambil langkah agak berhati-hati agar masjid tidak menjadi tempat perjumpaan orang ramai terutamanya di kawasan kampung-kampung,” katanya.
Beliau yang juga Tengku Temenggung Kelantan berkata demikian pada sidang akhbar Laporan Khas Terimaan dan Perbelanjaan Maik Bagi Bulan Januari hingga Jun 2021 di Kompleks Islam Jubli Perak Sultan Ismail Petra, Panji di sini hari ini.

Dalam perkembangan lain, Tengku Mohamad Rizam, berkata, kemudahan penggunaan pembayaran zakat secara dalam talian melalui e-Zakat Payment yang bermula sejak Januari hingga Julai lalu semakin meningkat.
Katanya, menerusi kaedah itu, Maik mengutip sebanyak RM1 juta sekali gus menunjukkan bahawa pembayaran secara dalam talian memudahkan orang ramai tanpa perlu hadir ke pejabat Maik. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


MKH sumbang bakul makanan kepada 80 keluarga
23 Ogos 2021, 4:11 pm
PETALING JAYA – Kira-kira 80 keluarga pelajar dari golongan berpendapatan rendah (B40) dari dua buah sekolah sekitar Kajang menerima sumbangan bakul makanan dari syarikat MKH Berhad di sini hari ini.
MKH dalam satu kenyataan berkata, bantuan bakul makanan tersebut merupakan salah satu inisiatif di bawah program tanggungjawab sosial korporat (CSR) ‘MKHCare’ kepada golongan masyarakat yang terjejas akibat pandemik Covid-19.
“Sebanyak 40 keluarga dari Sekolah Jenis Kebangsaan Tamil(SJKT) Kajang dan Sekolah Kebangsaan Jalan Bukit Satu masing-masing menerima barang keperluan harian seperti makanan dan keperluan dapur bernilai RM16,000.
“Dalam pada itu, MKH turut menyumbang wang tunai sebanyak RM10,752 kepada Majlis Permuafakatan Penduduk (MPP) Bandar Hillpark Puncak Alam di bawah Program ‘Charity 4 Hillpark’ bagi memenuhi keperluan barangan harian untuk 100 buah keluarga penduduk di sekitar Bandar Hillpark,” katanya dalam satu kenyataan di sini hari ini.
Penolong Kanan (Pentadbiran) Sekolah Kebangsaan Jalan Bukit Satu, Hasida Ali berkata, program sumbangan sebegini sememangnya sangat dialukan oleh pihak sekolah dalam usaha membantu keluarga B40 dalam menghadapi cabaran pandemik Covid-19 ini.
“Terima kasih kepada pihak MKH kerana sudi memberi bantuan kepada ibu bapa sekolah ini”, ujarnya.

Sementara itu, Guru Besar, SJKT Kajang, S.Bijealachemy berkata, sumbangan bakul makanan tersebut sangat bererti bagi keluarga pelajar di sekolahnya memandangkan ramai dalam kalangan mereka terjejas pendapatan sejak pandemik Covid-19 melanda negara ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Perhilitan perlu penswastaan – ADUN Johor Lama
Oleh KHAIRUL MOHD. ALI

23 Ogos 2021, 3:44 pm
ISKANDAR PUTERI – Ahli Dewan Undangan Negeri (ADUN) Johor Lama, Rosleli Jahari mencadangkan agar Jabatan Perlindungan Hidupan Liar dan Taman Negara (Perhilitan) diswastakan agar perlindungan lebih baik dapat diberi kepada hidupan liar.
Rosleli berkata, cadangan tersebut dibuat ekoran insiden gangguan gajah liar di kawasan kediaman penduduk dipercayai kerana habitat asal haiwan berkenaan telah dicerobohi.
“Saya mahu mencadangkan supaya Perhilitan ini diswastakan kepada pihak yang betul-betul bertanggungjawab terhadap hidupan liar termasuklah gajah.
“Seharusnya haiwan ini diberi perlindungan, makan dan tempat tinggal dan jangan ditinggalkan bersama kita (manusia) di kawasan kampung,” katanya.
Beliau berkata demikian semasa sesi perbahasan pada Persidangan Keempat Dewan Undangan Negeri (DUN) Johor yang ke-14, di Kota Iskandar hari ini.
Tambahnya, lebih 400 hektar kebun kelapa sawit musnah dengan tiga kematian penduduk kampung direkodkan akibat gangguan gajah liar di daerah Kota Tinggi sejak 2011.

“Cadangan (penswastaan Perhilitan) ini bagi membolehkan usaha mengatasi masalah gajah liar agar ianya dapat dipercepatkan.
“Usaha ini secara tidak langsung akan turut mengurangkan kerugian yang dihadapi golongan peneroka di kawasan terlibat khususnya,” ujarnya.
Sebagai rekod, Felda telah memasang pagar elektrik sepanjang lebih 17.3 km dengan peruntukan RM377,000 serta pembinaan 36.8 km parit gajah dengan kos sebanyak RM326,000.
Inisiatif tersebut dilaksanakan melibatkan empat kediaman Felda di sekitar Kota Tinggi iaitu Felda Lok Heng Timur, Lok Heng Barat, Felda Easter dan Felda Pasak.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Harap PM makan ikan patin restoran ini’
Oleh MOHAMAD NAUFAL MOHAMAD IDRIS

23 Ogos 2021, 4:03 pm
SHAH ALAM – Restoran Temerloh Catering terus melanjutkan pemberian sajian ikan patin masak tempoyak secara percuma kepada mereka bernama Ismail selepas mendapat sambutan hangat daripada orang ramai.
Langkah itu secara langsung membantu orang ramai ketika pandemik Covid-19 yang mengidam terhadap sajian itu dengan 114 paket disediakan hari ini.
Pengarah Urusan restoran tersebut, Khairul Izwandy Abdul Jazam tanpa berselindung turut berharap Perdana Menteri, Datuk Seri Ismail Sabri Yaacob hadir meluangkan masa menikmati makanan tersebut dengan kempen itu adalah selaras pelantikannya.
“Harap promosi ini disedari Perdana Menteri sendiri kerana saya sangat berharap beliau dapat makan di sini sekurang-kurangnya sekali.
“Ini impian saya memandangkan beliau sendiri berasal dari Pahang,” katanya ketika ditemui Kosmo! di sini hari ini.
Khairul Izwandy memberitahu, lebih 120 paket percuma bersamaan lebih 200 ketul ikan patin diberikan kepada orang ramai walaupun pada mulanya tawaran hanya 100 peket sahaja.

“Hari ini, kita bagi 114 paket ikan patin masak tempoyak percuma dengan angka itu dipilih kerana signifikan jumlah Ahli Parlimen yang menyokong Ismail Sabri sebagai Perdana Menteri ke-9,” jelasnya.
Sementara itu, seorang pengunjung, Khairul Azhar Ismail, 45, berkata, dia mengetahui promosi ini melalui Facebook Khairul Izwandy memandangkan mereka sudah berkawan lama.
“Hari ini, baru ada kesempatan untuk tuntut ikan patin masak tempoyak. Saya memang selalu makan di sini kerana lauk di sini memang sedap,” katanya.
Kosmo! semalam melaporkan orang ramai hanya perlu menunjukkan kad pengenalan sebagai pengesahan dengan syaratnya kepada sesiapa sahaja bernama Ismail, bin atau binti Ismail dan alamat rumah mempunyai perkataan nama itu bagi mendapatkan hidangan ikan patin masak tempoyak secara percuma.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Remy, Ezza dapat hadiah daripada Agong
Oleh KOSMO!

23 Ogos 2021, 3:54 pm
PETALING JAYA- Pelakon Remy Ishak dan isterinya, Ezza Yusof menerima hadiah perkahwinan paling bermakna dalam hidup mereka apabila mendapat kiriman khas daripada pihak Istana Negara.
Lebih mengejutkan, kiriman hadiah dibalut dalam kotak berwarna kuning itu dikirimkan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Abdullah dan Raja Permaisuri Agong, Tunku Azizah Aminah Maimunah Iskandariah.
Menerusi status di dalam Instagramnya, Remy berkongsi sebuah video memaparkan beliau dan isterinya mendapat beberapa kotak hadiah daripada Istana Negara.
“Patik dan isteri merafak sembah menjunjung kasih kepada Al-Sultan Abdullah dan Tunku Azizah atas hadiah perkahwinan daripada Istana Negara kepada kami berdua.
“Kami mendoakan kesejahteraan dunia dan akhirat serta limpah kurnia Allah buat Tuanku dan Tunku,” tulisnya tadi.
Remy selamat bergelar suami kepada pasangan pilihannya bergelar usahawan, Ezza pada Sabtu lalu dalam satu majlis serba ringkas di sebuah masjid di ibu negara.

Sementara itu, rata-rata peminat Remy turut melahirkan rasa gembira dan teruja atas hadiah yang diterima pasangan pengantin baru itu daripada Istana Negara.
“Untungnya dapat hadiah daripada Agong, bukalah nak tengok apa di dalam,” kata Hanna Nurieyda.
“Wah! Mesti peminat Remy juga, macam mak Shuib,” seloroh Muhd Azri521.
“Alhamdulilah, bertuahnya, mesti Tuanku Permaisuri peminat setia lakonan Remy Ishak,” ujar Violetsareblueflorist. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


DUN Perak bermula Rabu ini
Oleh KOSMO!

23 Ogos 2021, 3:38 pm
IPOH – Sesi Dewan Undangan Negeri (DUN) Perak akan bersidang mengikut jadual selama empat hari bermula Rabu ini hingga Isnin depan.
Yang Dipertua Dewan Negeri Perak, Datuk Mohammad Zahir Abdul Khalid berkata, konsep Gelembung Persidangan Dewan Negeri akan dilaksanakan pada persidangan itu nanti.
“Saya suka mengingatkan semua pihak seperti Ahli Dewan Negeri, pihak urusetia, para petugas untuk mematuhi sepenuhnya segala pematuhan dan garis panduan.
“Empat elemen utama yang terkandung dalam konsep tersebut iaitu penyediaan kemudahan penginapan, kemudahan pengangkutan, pertambahan ruang persidangan dan keperluan ujian pengesahan harian,” ujarnya kepada pemberita di sini hari ini.
Dalam pada itu, jelasnya, sesi soalan lisan akan dijalankan pada persidangan kedua iaitu Khamis hingga persidangan keempat dengan tempoh selama satu jam.
“Kesemua Ahli Dewan Negeri akan diberikan peluang untuk berbahas berkaitan usul tersebut.

“Sesi perbahasan dijadualkan akan berlangsung pada persidangan kedua dan persidangan ketiga,” katanya.
Penggulungan Menteri Besar, Datuk Saarani Mohamad pula dijadualkan turut berlangsung pada persidangan keempat selama 60 minit. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


TMJ terima menghadap guru tolak vaksin, Pengarah Pendidikan Johor Jumaat ini
Oleh MOHD SHARKAWI LONDING

23 Ogos 2021, 4:16 pm
JOHOR BAHRU – Tunku Mahkota Johor, Tunku Ismail Sultan Ibrahim dijadual akan menerima menghadap guru yang menolak vaksin serta Pengarah Pendidikan Johor, Jumaat ini.
Tunku Ismail berkata, pertemuan itu akan diadakan di Bangunan Sultan Ibrahim, Bukit Timbalan bersama-sama dengan Mufti Johor dan Setiausaha Kerajaan Johor, Datuk Azmi Rohani.
“Saya akan berjumpa dengan Pengarah Pendidikan Johor dan para guru di Bangunan Sultan Ibrahim, Bukit Timbalan bersama-sama dengan Mufti Johor dan Setiausaha Kerajaan Johor pada Jumaat ini.
“Demi kesihatan, keselamatan dan kesejahteraan rakyat sentiasa terpelihara. Insha-Allah,” titahnya dalam Facebook rasmi milik baginda hari ini.
Terdahulu, Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang mendedahkan kira-kira 779 guru di negeri ini yang dilaporkan menolak untuk menerima vaksin Covid-19.
Beliau berkata, Jabatan Pendidikan Negeri Johor (JPNJ) akan membantu dalam perkara itu agar golongan guru terlibat yakin menerima vaksin kelak.

“Kerajaan negeri akan memanggil 779 guru yang menolak vaksin itu secara individu bagi diberi penerangan dan kaunseling supaya mereka faham kepentingannya, apatah lagi sesi persekolahan dijangka dibuka Oktober ini,” katanya.
Beliau yang juga Ahli Dewan Undangan Negeri (ADUN) Puteri Wangsa berkata demikian ketika menjawab soalan tambahan Nor Hayati Bachok (Amanah-Maharani) berkenaan kadar vaksinasi guru di negeri ini pada Persidangan Keempat Dewan Undangan Negeri (DUN) Johor yang ke-14 di Kota Iskandar dekat sini semalam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jangan jual kepada suami saya!
Oleh KOSMO!

23 Ogos 2021, 3:58 pm
PETALING JAYA – Tindakan seorang wanita yang meminta agar peniaga secara siaran langsung di laman Facebook tidak menjualkan jam tangan kepada suaminya mencuit hati pengguna media sosial.
Kejadian tersebut yang dikongsikan oleh wanita berkenaan di laman TikTok semalam menerima pelbagai reaksi daripada pengguna aplikasi berkenaan yang merasa terhibur lebih-lebih lagi apabila permintaan itu dipersetujui oleh si penjual.
“You (kamu) jangan jual sama suami saya okay,” tulis wanita berkenaan di ruangan komen.
Seakan terkejut dengan permintaan itu, si penjual kemudiannya memaklumkan kepada rakan sekerjanya yang kemudiannya disambut dengan gelak ketawa.
“Bos, jangan jual kepada individu tersebut kerana isteri dia sudah datang ‘complain’. Erin Aris boleh bos, kalau suami kamu datang saya akan suruh dia cari kamu dulu lah, saya hormati kamu,” balas penjual tersebut.
Jelas wanita berkenaan di ruangan komen, suaminya sudah banyak kali membeli jam tangan berjenama menerusi siaran langsung berkenaan namun hanya memakai seutas sahaja.

“Beli jam banyak-banyak lepas tu simpan pakai satu sahaja. Kalau dua bulan sekali beli tidak mengapa, ini sebulan dekat tiga kali mana tak angin,” kata @erinladolly.
Menurut seorang pengguna, dia juga menghadapi masalah yang sama dan turut terispirasi untuk menggunakan cara serupa agar suaminya gagal membeli.
“Suami aku pun sama macam ni, tidak henti-henti beli jam online, pakainya tidak. Tunggulah nanti aku guna taktik macam ni biar dia kena blok (sekat),” ujar @IzzatiAm.
“Comel pula abang tu setuju sekali tak kasi suami kakak tu beli, terhibur bila tengok content (kandungan) macam ini,” kata @lianMay.
Perkongsian oleh wanita berkenaan setakat ini telah mendapat lebih daripada 86,000 tanda suka serta 1,582 komen. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sultan Selangor dukacita kes pesakit, kematian tinggi akibat Covid-19
Oleh ISKANDAR SHAH MOHAMED

23 Ogos 2021, 3:47 pm
SHAH ALAM – Sultan Selangor, Sultan Sharafuddin Idris Shah menzahirkan rasa dukacita melihat negeri ini merekodkan jumlah pesakit dan kematian akibat Covid-19 paling tinggi di Malaysia.
Baginda turut menzahirkan kebimbangan mengenai penularan berkenaan yang terus melanda negara khususnya di Selangor.
“Beta sedih melihat kesusahan rakyat beta yang kematian ahli keluarga dan anak-anak yang kehilangan ibu bapa tempat bergantung.
“Apatah lagi pada saat ekonomi rakyat juga berada di dalam keadaan yang amat tenat,” titah baginda pada Mesyuarat Pertama (Pembukaan) Penggal Keempat Persidangan Dewan Negeri Selangor ke-14 hari ini.
Sultan Sharafuddin bertitah, baginda tidak mahu menuding jari kepada mana-mana pihak atas peningkatan kadar kematian dan jumlah pesakit itu.
“Namun, pada hemat beta, peningkatan itu berlaku disebabkan kelalaian kita terhadap penguatkuasaan dan pematuhan prosedur operasi standard (SOP) yang dikeluarkan Kementerian Kesihatan (KKM) dan Majlis Keselamatan Negara (MKN).

“Pada 18 Oktober 2020, jumlah kes di Selangor hanya 3,250 dengan 25 jumlah kematian. Apabila memasuki fasa Perintah Kawalan Pergerakan Bersyarat (PKPB), kes mula meningkat sehingga 155 kematian di negeri ini pada 31 Januari lalu,” titah baginda.
Baginda bertitah, sekitar Mei lalu, kerajaan membenarkan beberapa sektor ekonomi dibuka bagi menjana ekonomi negara dan membantu rakyat mencari pendapatan.
“Apa yang berlaku ketika itu adalah beta melihat kurang penguatkuasaan dijalankan pihak penguatkuasa dan masyarakat mengambil ringan tentang pematuhan SOP seperti berlaku apabila pembukaan pasar malam dan pasar Ramadan tanpa mengambil berat keperluan penjarakan fizikal dan penggunaan pelitup muka,” titah baginda.
Titah Sultan Sharafuddin, operasi kilang turut gagal menyediakan SOP ketat untuk pekerja mereka manakala rakyat tidak mematuhi larangan merentas daerah dan negeri sehingga mencetuskan gelombang ketiga wabak Covid-19 sehingga kadar kes dan kematian akibat Covid-19 melonjak dengan begitu ketara.
“Keadaan menjadi bertambah kritikal apabila ada yang tidak mematuhi larangan merentas daerah dan negeri ketika tempoh Perintah Kawalan Pergerakan Diperketatkan (PKPD) dengan pulang ke kampung pada musim Aidilfitri dan Aidiladha lalu.
“Lebih memburukkan keadaan, terdapat pemimpin politik, ahli kenamaan (VIP) dan selebriti menyalahgunakan kedudukan untuk sewenang-wenangnya melanggar perintah,” titah baginda. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jenazah pesakit Covid-19 di KL berkurang
Oleh NUR HUDA MUSA

23 Ogos 2021, 3:51 pm
PETALING JAYA – Jabatan Agama Islam Wilayah Persekutuan (Jawi) meluahkan rasa lega apabila jumlah jenazah pesakit Covid-19 di beberapa hospital utama di Kuala Lumpur menunjukkan penurunan.
Perkembangan positif itu dikongsi oleh Jawi menerusi satu hantaran di Facebook rasminya hari ini.
“Alhamdulillah, suasana di jabatan forensik di hospital-hospital utama di Kuala Lumpur semakin bertambah baik dengan berkurangnya jumlah jenazah Covid-19.
“Walaupun begitu, bukan bermakna kita sudah boleh kembali seperti sedia kala,” katanya di sini.
Katanya, meskipun lega dengan situasi tersebut pihaknya sentiasa akan bersedia menghadapi sebarang kemungkinan.
“Begitu juga dengan kami barisan Petugas Khas Pengurus Jenazah Covid-19, suasana yang tidak kelam-kabut ini sedikit melegakan hati kami, tapi masih sentiasa dalam mod siap sedia dengan sebarang keadaan yang bakal berlaku.

“Apa pun yang terjadi, terima kasih semua kerana anda membantu petugas barisan hadapan dalam mendepani tugas-tugas mencabar ini. Doa anda kami pohon agar kami terus kuat,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lembaga didakwa hantu tolak kanak-kanak main gelongsor
Oleh KOSMO!

24 Ogos 2021, 8:30 pm
SAN NICOLAS DE LOS GARZA, MEXICO – Seorang ibu terkejut apabila terlihat kelibat satu wajah entiti dipercayai hantu sedang menolak anaknya yang leka bermain permainan gelongsor di sebuah taman permainan, lapor akhbar The Sun semalam.
Hernandez Blankhaa pada awalnya tidak menyedari kehadiran entiti tersebut, namun selepas dia menonton semula klip video yang dirakam, wanita itu menyedari terdapat satu wajah menyeramkan sedang menolak anaknya dari bahagian atas gelongsor.
“Kejadian ini berlaku kepada anak perempuan saya empat hari lepas. Saya memberitahu beberapa orang bahawa saya amat terkejut dan bertanya kepada mereka mengenai kelibat wajah yang muncul itu.
“Saya tidak tahu mengapa ia berlaku. Setiap kali saya menonton video itu, ia membuatkan saya berasa seram.
“Saya sekadar ingin berkongsi mengenai cerita paranormal ini dengan anda semua. Seseorang sila beritahu saya satu hipotesis mengenai kejadian ini kerana saya masih dalam keadaan terkejut,” tulis wanita itu dalam satu hantaran di Facebook.
Video kejadian yang berlaku pada bulan lepas itu menjadi tular dengan ramai pengguna media sosial meluahkan rasa seram mereka melihat video itu.

“Memang dapat dilihat dengan jelas wajah hantu di situ,” kata seorang pengguna.
“Ia hanya seorang kanak-kanak hodoh yang bermain dengan mereka,” komen seorang pengguna yang tidak mempercayainya. – Agensi


Profesor bina robot kumbang seberat tiga butir beras
Oleh KOSMO!

24 Ogos 2021, 9:00 pm
WASHINGTON – Seorang profesor dari Universiti Negeri Washington, Amerika Syarikat menerima pengiktirafan Guinness World Records kerana menghasilkan sebuah robot kumbang yang mempunyai berat seperti tiga butir beras, lapor laman berita United Press International semalam.
Profesor Bersekutu  bidang kejuruteraan di Fakulti Kejuruteraan Mekanikal dan Bahan, Nestor O. Perez-Arancibia menerima pengiktirafan itu bagi ketegori robot merangkak paling ringan di dunia.
Robot yang digelar Robeetle itu dikuasakan oleh etanol serta menggunakan aliran udara dan pneumatik untuk bergerak sebagai menggantikan peralatan elektronik.
Ia memiliki berat 88 miligram yang bersamaan dengan berat tiga butir beras.
Dihasilkan dalam saiz sama seperti kumbang sebenar, Robeetle boleh mendaki cerun, berjalan di pelbagai jenis permukaan dan memindahkan objek 2.6 kali ganda lebih berat daripadanya.
Menurut Perez-Arancibia, matlamatnya adalah untuk menggunakan robot-robot bagi menyelesaikan masalah-masalah berkaitan kejuruteraan dengan meniru kebolehan semula jadi makhluk tersebut.

“Biologi, khususnya serangga masih boleh mengatasi kebolehan robot dalam hampir setiap aspek.
“Bagaimanapun, saya berharap dapat menghasilkan robot-robot pada masa akan datang yang boleh meniru sistem semula jadi dengan lebih baik,” katanya. – AGENSI


Pameran seni benarkan pengunjung hadir berbogel
Oleh KOSMO!

24 Ogos 2021, 9:30 pm
BRUSSELS, BELGIUM – Sebuah pameran yang memaparkan seni ukiran manusia bakal diadakan di Brussels, Belgium yang turut memberi peluang kepada pengunjung untuk hadir dalam keadaan berbogel, lapor akhbar Daily Star semalam.
Dianjurkan oleh sebuah firma perunding rekaan, Tempora, pameran tersebut akan menampilkan 40 seni instalasi termasuk bayi baru lahir dan  gergasi bersama-sama beberapa pameran lain yang menghiburkan dan ‘mengganggu’ minda pengunjung.
Menurut laporan akhbar The Times, pengunjung yang ingin melawat pameran itu turut dibenarkan berbogel untuk membandingkan tubuh mereka dengan ukiran-ukiran di situ.
“Hyperrealisme merupakan satu gerakan kesenian yang muncul di Amerika Syarikat pada tahun 1960-an.
“Dalam menghidupkan kembali abstraksi dan usaha untuk mencapai perlambangan alam dengan teliti sehingga penonton tertanya-tanya sama ada mereka sedang melihat badan manusia sebenar, artis hyperrealisme mencipta satu karya yang kadang-kadang menghiburkan dan menggangu minda,” kata penganjur acara tersebut pada laman web pameran itu.
Pameran tersebut akan bermula minggu depan dan berakhir November ini.

Sebelum ini, acara itu telah diadakan di Sepanyol, Mexico dan Australia. – Agensi


Pesakit mental kelar bapa sendiri
Oleh TOREK SULONG

24 Ogos 2021, 10:11 pm
BACHOK – Seorang pesakit mental mengamuk sebelum bertindak mengelar bapa sendiri selepas berang mendengar tangisan anak saudaranya di rumah mereka di Jalan Depan Pasar Bachok di sini hari ini.
Kejadian kira-kira pukul 11 pagi tadi itu menyebabkan mangsa, Azmail Mohd. Salmon, 66, cedera pada bahagian leher, kepala, telinga, tapak tangan dan lengan selepas anak lelakinya yang berusia 28 tahun mengelarnya dengan pisau pemotong sayur.
Ketua Polis Daerah Bachok, Deputi Superintendan Mohamad Ismail Jamaluddin berkata, siasatan mendapati, sebelum kejadian, suspek dipercayai telah memarahi anak saudaranya berusia empat tahun yang dipercayai sedang menangis.
Menurutnya, insiden itu menyebabkan berlaku pertengkaran antara suspek dengan seorang lagi anak saudara perempuan berusia 16 tahun dan ayahnya.
“Selepas itu, mangsa dipercayai telah memukul ayahnya itu dengan tangan sebelum dia pergi ke dapur untuk mengambil sebilah pisau dan menikam beberapa bahagian anggota badan mangsa.
“Terkejut dengan keadaan itu, anak saudara perempuannya telah melarikan diri ke tingkat atas rumah untuk meminta pertolongan daripada pembantu rumah mereka agar menghubungi pihak polis,” katanya ketika dihubungi Kosmo! di sini hari ini.

Menurut Mohamad Ismail, suspek yang tidak bekerja kini sudah ditahan polis untuk membantu siasatan.
Tambah beliau, keadaan mangsa kini stabil dan sedang dirawat di Hospital Universiti Sains Malaysia. Kes disiasat mengikut Seksyen 307 Kanun Keseksaan kerana melakukan cubaan membunuh. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terengganu buka PKRC Stadium Negeri
Oleh TENGKU DANISH BAHRI TENGKU YUSOFF

24 Ogos 2021, 9:46 pm
KUALA TERENGGANU – Terengganu membuka sebuah Pusat Kuarantin dan Rawatan Covid-19 (PKRC) Bersepadu baharu di Stadium Negeri di sini.
PKRC Stadium Negeri yang boleh memuatkan 390 pesakit lelaki tersebut akan beroperasi mulai esok.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata,
pembukaan PKRC yang turut dilengkapi tangki oksigen terbabit sebagai langkah berjaga-jaga susulan peningkatan kes positif di negeri ini sejak akhir-akhir ini.
“Ia juga sebagai persediaan kemungkinan penutupan dua PKRC UiTM Chendering dan Universiti Malaysia Terengganu (UMT) sekiranya sesi akademik kembali dibuka pada bulan depan,” katanya sewaktu menyerahkan PKRC Stadium Negeri kepada Jabatan Kesihatan Negeri Terengganu di sini hari ini.
Hadir sama Pengarah Kesihatan Terengganu, Datuk Dr. Kasemani Embong.
Alias berkata, buat permulaan seramai 40 pesakit Covid-19 lelaki kategori satu hingga empat dari seluruh negeri ini akan ditempatkan di PKRC tersebut.

“Jika keadaan pesakit berkenaan bertambah teruk, mereka boleh terus dirujuk ke Hospital Sultanah Nur Zahirah yang terletak berhadapannya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek didenda RM17,333 kerana beri makan burung
Oleh KOSMO!

24 Ogos 2021, 10:00 pm
LONDON – Seorang nenek didenda sebanyak £3,000 (RM17,333) kerana menyebabkan kira-kira 100 ekor burung memenuhi sebuah kawasan kejiranan di Cardiff, Britain, sehingga mengganggu ketenteraman penduduk, lapor akhbar Daily Star semalam.
Irene Webber, 71, dilaporkan sering memberi makan kepada burung-burung sejak 20 tahun lalu sehingga menyebabkan haiwan itu memenuhi jalan dan kawasan kejiranan tersebut serta mengganggu kehidupan jiran-jirannya.
Tindakan wanita itu menyebabkan ada antara penduduk yang terpaksa memakai payung setiap kali keluar dari rumah kerana bimbang terkena najis burung.
Selain itu, burung-burung turut merosakkan harta benda dan memakan makanan penduduk.
“Keadaan ini memberi kesan kepada saya dan keluarga dengan masalah najis  burung-burung tersebut, kotoran pada tingkap, kereta dan pakaian serta diri kami sendiri.
“Kami juga tidak dapat makan di luar rumah atau mengadakan barbeku di taman kami sendiri kerana burung camar dan merpati memenuhi kawasan rumah,” kata seorang penduduk.

Sementara itu, seorang ahli majlis perbandaran, Kevin Marney berkata, hobi memberi makan kepada burung yang dilakukan Webber telah menyebabkan kehidupan jiran-jirannya menjadi derita dalam tempoh hampir 20 tahun.
“Dalam pada kita semua menikmati musim panas di halaman  rumah, penduduk di situ tidak dapat keluar rumah dan beriadah,” katanya.
Webber didenda £3,000 (RM17,333) oleh Mahkamah Majistret Cardiff atas kesalahan melanggar notis perlindungan komuniti yang diwujudkan untuk menamatkan pemberian makanan kepada burung. – Agensi


Binaan penceroboh hutan simpan Templer dimusnahkan
Oleh NORHAYATI YAHAYA

24 Ogos 2021, 10:26 pm
SHAH ALAM – Jabatan Perhutanan Negeri Selangor (JPNS) memusnahkan sejumlah binaan termasuk rumah kongsi dibina penceroboh di hutan simpan kekal Templer, dekat sini, hari ini.
Operasi dilakukan hampir 12 jam bermula pukul 8 pagi tadi melibatkan keluasan kira-kira 2.4 hektar.
Pengarah JPNS, Datuk Ahmad Fadzil Abdul Majid berkata berkata, seramai 80 anggota terlibat daripada pelbagai agensi termasuk Pejabat Daerah dan Tanah Gombak, polis dan Majlis Perbandaran Selayang dalam Ops Templer itu yang dibahagikan kepada tiga zon.
“Hasilnya, kita mengesan sembilan kolam ikan, pondok (4) dan masing-masing dua buah bagi rumah, rumah kongsi dan bengkel sebelum dimusnahkan.
“Selain itu, turut dimusnahkan adalah sebuah kontena dan kandang kambing,” katanya dalam kenyataan hari ini.
Beliau memberitahu, pihaknya turut membina parit gajah dengan kedalaman 1.8 meter dan lebar 1.2 meter bagi setiap pintu masuk ke tiga zon hutan berkenaan bagi menghalang akses masuk kepada penceroboh. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pesakit Covid-19 cuba lari hospital
24 Ogos 2021, 10:29 pm
SUNGAI BULOH – Seorang lelaki yang juga pesakit Covid-19 cuba melarikan diri dengan terjun dari tingkat lima Hospital Sungai Buloh di sini semalam.
Ketua Polis Daerah Sungai Buloh, Superintendan Shafa’aton Abu Bakar berkata, kejadian berlaku pada pukul 3.20 petang membabitkan seorang lelaki tempatan berusia 33 tahun.
“Lelaki terbabit yang juga pesakit Covid-19 telah dimasukkan ke wad semalam kira-kira pukul 3 petang.
“Dia juga kelihatan murung dan bertindak untuk keluar daripada wad, namun berlaku pergelutan selepas jururawat tersebut cuba menghalangnya,” katanya dalam satu kenyataan di sini hari ini.
Mengulas lanjut, lelaki terbabit kemudiannya telah bertindak agresif dengan menumbuk muka dan mengejar jururawat berkenaan.
“Dia turut mengganggu pesakit lain sebelum pergi ke tingkap dan cuba untuk terjun. Petugas di hospital berkenaan cuba menyelamatkan mangsa namun mangsa terjatuh ke aras bawah hospital tersebut.

“Mangsa mengalami kecederaan pada bahagian badan serta muka dan telah dimasukkan ke Unit Rawatan Rapi (ICU) untuk menerima rawatan,” jelasnya.
Shafa’aton memberitahu, pihaknya mengesahkan telah menerima laporan berhubung kejadian hari ini kira-kira pukul 8.10 malam dan kes masih dalam siasatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929